Tangkap Sanusi langkah silap PH, semakin popular dari PMX: Khairy

Pakatan Harapan (PH) tersilap langkah dengan mengambil tindakan menangkap Datuk Seri Muhammad Sanusi Md Nor dan mendakwanya menggunakan Akta Hasutan, kata Khairy Jamaluddin Abu Bakar.

Bekas Ketua Pemuda UMNO itu berkata tindakan terhadap Menteri Besar Kedah terpaksa diambil memandangkan popularitinya yang lebih jauh meninggalkan Perdana Menteri Datuk Seri Anwar Ibrahim dan menjadi ancaman kepada kerajaan campuran.

“Kalau dah sampai tahap heret dan tuduh dia di mahkamah, ini adalah serius. Kalau hendak letak daripada sudut politik, sememangnya Sanusi adalah ancaman terbesar kepada Pakatan Harapan (PH) kerana popularitinya dapat dilihat apabila kemunculannya dalam rancangan Keluar Sekejap mendapat lebih 600,000 tontonton,” katanya dalam ruangan podcast ‘Keluar Sekejap’ bersama Khairy hari ini.

Khairy berkata tidak masuk akal kerajaan campuran menafikan tindakan terhadap Sanusi itu bermotif politik kerana Peguam Negara sudah pasti akan merujuk terlebih dahulu dengan Anwar sebelum sebarang keputusan diambil.

“Saya yakin dalam membuat keputusan yang sangat penting seperti ini, saya pasti Peguam Negara pasti akan maklumkan kepada Anwar sebelum ia dilaksanakan.

“Perdana Menteri boleh berkata beliau tiada pilihan sebab ia cadangan Peguam Negara tetapi seharusnya sebelum ia dipersetujui untuk dilaksanakan, ia perlu mengambil kira pertimbangan politik, kerana ia akan beri kesan politik dan juga kesan kepada proses undang-undang,” katanya lagi.

Rakan Khairy, Shahril Sufian Hamdan sependapat dengan beliau dan menyifatkan tindakan tersebut akan mempopularkan lagi Sanusi sebagai wira bagi anak Kedah dan parti PAS.

“Adakah terlalu awal untuk mengetahui kesannya tetapi ada kemungkinan apabila melihat kepada sambutan (hebat) diterima Sanusi apabila pulang ke Kedah semalam, sambutan (ramai itu) diterima bukan sahaja daripada ahli PAS tetapi juga penyokong beliau.

“Ia menunjukkan yang mereka merasakan ada asas tindakan itu merupakan pendakwaan terpilih yang dilakukan (oleh kerajaan ) terhadap kepada wira mereka,” kata Shahril.

Shahril berkata, tindakan menangkap dan mendakwa Sanusi selepas tiga hari siasatan menimbulkan pelbagai persoalan seperti mengapa tindakan serupa tidak diambil ke atas pemimpin DAP, Lim Guan Eng yang juga disiasat kerana menimbulkan isu 3R (agama, bangsa dan raja-raja).

“Walaupun tidak sama, tetapi 3R bukan hanya melibatkan raja-raja tetapi Lim Guan menyentuh lagi 2R (agama dan bangsa) dalam ucapannya yang menyentuh kepimpinan Melayu-Islam boleh membawa kepada robohnya kuil Hindu,” tambahnya lagi.


‘Kerjasama gelap’ pemimpin UMNO, Anwar punca PAS hilang kepercayaan

Bekas Setiausaha Agung Barisan Nasional (BN), Tan Sri Annuar Musa berkata, ‘kerjasama gelap’ pemimpin tertentu UMNO dengan Datuk Seri Anwar Ibrahim telah terdedah walaupun cuba disembunyikan.

Tanpa menyebut nama pemimpin terbabit, beliau berkata, akibatnya UMNO tidak lagi dipercayai oleh kawan dan kemudian menjadi alat kepada lawan.

Walaupun tidak menyatakan nama pemimpin berkenaan, Agenda Daily percaya beliau merujuk kepada Presiden UMNO, Datuk Seri Ahmad Zahid Hamidi, dan bekas presiden, Datuk Seri Najib Razak.

Sebelum ini, desas-desus mengatakan kedua-dua mereka menandatangani surat menyokong Anwar yang diserahkan kepada Yang di-Pertuan Agung, kononnya bagi menunjukkan kerajaan Perikatan Nasional (PN) pimpinan Tan Sri Muhyiddin Yassin sudah hilang majoriti sokongan Ahli Parlimen.

Mengulas lanjut, Annuar dalam kenyataan malam tadi berkata, sejak Perhimpunan Agung UMNO (PAU) 2020 berakhir, satu demi satu berita negatif dilemparkan terhadap UMNO, baik dari dalam atau luar.

Katanya, melalui tinjauan yang dilakukan, rakyat kini sudah tidak menyokong pucuk pimpinan UMNO, sementara keadaan di dalam parti itu sendiri semakin lemah dan tidak bertambah kuat.

“Kenyataan PAS hari ini tentang kedudukan MN (Muafakat Nasional) sudah diduga. MN berkecai akibat pendirian beberapa kerat pemimpin tertinggi yang meletakkan strategi peribadi mengatasi keputusan parti sendiri.

“‘Kerjasama gelap’ yang dijalin dengan Anwar serta komitmen menyokong Anwar telah kantoi sehingga kita tidak dipercayai kawan, dan diperalatkan lawan. Meskipun ada percubaan menyembunyikan perkara itu, ia tetap dihidu oleh semua,” katanya.

Ahli Parlimen Ketereh itu berkata, dasar ‘No Anwar No DAP’ yang turut menjadi dasar bersama MN telah dilanggari oleh pemimpin parti hingga menyebabkan gabungan itu terluka.

Sehubungan itu, katanya, UMNO perlu mencari penawar daripada diracun dari dalam oleh pemimpin sendiri.

“Nakhoda sendiri sedang menenggelamkan bahtera yang dilayari. Kita belum terlambat. UMNO masih boleh di selamat.

“Buang dendam kesumat. Jangan lagi berkata kesat. Kawan jangan dilipat-lipat. Jangan angkuh dengan pangkat… muafakat itu lebih berkat,” katanya.


Amaran serangan siber Israel, Panglima ATM sahkan laporan Agenda Daily

Panglima Angkatan Tentera (ATM) Jeneral Tan Sri Affendi Buang mengesahkan laporan Agenda Daily berhubung amaran serangan siber Israel ke atas rangkaian Malaysia.

Dedahnya, arahan dan langkah yang dikeluarkan Pusat Operasi Pertahanan Siber (CDOC) ATM seperti yang dilaporkan oleh portal ini juga merupakan arahan amalan biasa untuk peringatan.

Menurutnya lagi, susulan itu tindakan serta langkah-langkah sewajarnya yang perlu dilaksanakan oleh pentadbir sistem siber sebagai langkah menangani apa juga kemungkinan tindak balas serangan siber oleh anasir-anasir asing yang boleh mengganggu pengoperasian sistem siber ATM serta kementerian pertahanan.

“Adalah ditegaskan bahawa ATM sentiasa memantau dan mempertingkat aspek keselamatan siber dari semasa ke semasa melalui peranan yang digerakkan oleh Bahagian Siber dan Elektromagnetik Pertahanan (BSEP) serta Pusat Operasi Pertahanan Siber ATM (CDOC).

“BSEP dan CDOC bukan sahaja memperkukuh rangkaian pemantauan dan pertahanan komunikasi ATM malah melindungi rangkaian komunikasi strategik pertahanan negara,” katanya dalam kenyataan hari ini.

Terdahulu Agenda Daily melaporkan CDOC ATM memberi amaran kepada semua agensi dan orang ramai kemungkinan serangan balas penyokong rejim Zionis Israel ke atas rangkaian dan infrastruktur siber di Malaysia.

Amaran itu dikeluarkan susulan #OpsBedil dan #OpsIsrael yang dilancarkan beberapa kumpulan dari Malaysia ke atas kira-kira 120 laman dan pangkalan data rejim Zionis itu sejak beberapa hari lalu, setelah tentera Israel melancarkan serangan berterusan ke atas rakyat Palestin, khususnya di Semenanjung Gaza.

Pada masa sama CDOC ATM turut mengesahkan terdapat peningkatan aktiviti serangan balas dipercayai dilakukan kumpulan penyokong rejim Zionis Israel ke atas infrastruktur siber ATM.

Menurut dokumen yang dilihat oleh Agenda Daily, lebih 120 laman dan pangkalan data telah digodam dan puluhan ribu akaun media sosial Malaysia memenuhi ruangan komen akaun media sosial Israel, terutama Facebook dan Twitter Tentera Pertahanan Israel (IDF) untuk mengutuk serangan Zionis terhadap rakyat Palestin.

Untuk rekod, laman sesawang Agenda Daily turut menjadi mangsa serangan dan penggodaman pihak tidak bertanggungjawab sejak 10 Mei lalu.

Serangan ke atas Agenda Daily dipercayai dilakukan kumpulan penyokong rejim pengganas Israel, selepas portal berita ini terus melaporkan kekejaman rejim Zionis ke atas rakyat Palestin, khususnya berhubung dua laporan berita Agenda Daily yang dikongsi lebih 176,000 pembaca dalam ratusan kumpulan WhatsApp, Twitter dan Facebook, di Malaysia dan Indonesia.


EU mungkin lulus Pfizer untuk suntikan penggalak

Pengawal ubat-ubatan Kesatuan Eropah (EU) mungkin membenarkan vaksin Pfizer digunakan sebagai dos penggalak, tetapi dengan menyediakan garis panduan mengenai siapa yang sepatutnya menerima suntikan itu, menurut dokumen dalaman dan pengesahan dua pegawai.

Sekiranya, Agensi Ubat-ubatan Eropah (EMA) memberi kelulusannya, semua 27 anggota blok EU akan menyertai Amerika Syarikat (AS), Britain dan Israel yang sudah memberi lampu hijau kepada suntikan dos penggalak, walaupun tanpa persetujuan saintis.

“Pada 4 Oktober ini EMA akan memberi pendapatnya berkaitan keperluan dos penggalak Pfizer kepada umum,” kata Ketua EMA, Emer Cooke ketika mesyuarat dengan anggota Parlimen EU.

Setakat ini, lebih 10 negara anggota EU mula memberikan dos penggalak kepada rakyat masing-masing, tanpa sokongan rasmi EMA.

Kebenaran rasmi diperlukan bagi menyediakan perlindungan undang-undang kepada negara berkenaan selain menjadi motivasi kepada negara lain untuk melaksanakan program dos penggalak bagi memerangi penularan varian Delta.

Dua pegawai EU yang tidak mahu disiarkan nama mereka memberitahu agensi berita Reuters, EU akan berbincang mengenai keberkesanan suntikan dos penggalak dan beberapa isu lain.

Pendekatan juga selaras dengan keputusan EMA sebelumnya mengenai pandemi Covid-19. Contohnya, sebahagian besar keputusan diserahkan kepada negara-negara anggota untuk memutuskan tindakan dalam menghadapi kemungkinan kesan sampingan.

Panduan yang luas akan membolehkan negara-negara anggota EU untuk menyesuaikan penggunaan penggalak dengan keperluan nasional, tanpa mengambil risiko menggunakannya melebihi garis panduan yang dibenarkan oleh EMA.

Ogos lalu, EMA berkata tidak ada data mencukupi untuk mencadangkan penggunaan vaksin penggalak, manakala Pertubuhan kesihatan Sedunia (WHO) pula menggesa pemberian dos penggalak dihentikan sehingga lebih ramai penduduk dunia lengkap divaksin.

“Tiada keperluan suntikan penggalak secara umum, tetapi ada sedikit kesan terutama kepada individu lebih tua,” kata Cooke.

Minggu lalu, Pentadbiran Makanan dan Ubat-Ubatan (FDA) AS meluluskan penggunaan vaksin penggalak Pfizer hanya kepada individu berusia 65 tahun ke atas, kumpulan berisiko tinggi dan kakitangan barisan hadapan yang terdedah kepada virus Covid-19.

Saintis sebelum ini berbeza pendapat mengenai suntikan dos penggalak kerana secara keseluruhannya belum ada data jelas menunjukkan tempoh masa perlindungan yang diberikan vaksin dua dos atau dos tunggal.

Bagaimanapun, negara-negara EU sudah mula membeli bekalan tambahan untuk melaksanakan suntikan penggalak. – Agensi


Tariklah sokongan jika mahu PRU segera, sindir Ketua Pemuda PN

Mana-mana pihak yang mahu Parlimen dibubar lebih awal daripada yang dikehendaki oleh Perdana Menteri, boleh menarik sokongan terhadap Datuk Seri Ismail Sabri Yaakob, kata Ketua Pemuda Perikatan Nasional (PN) Ahmad Fadhli Shaari.

Tanpa menamakan mana-mana parti atau kumpulan beliau berkata pembubaran Parlimen bagi membolehkan Pilihan Raya Umum (PRU) diadakan adalah hak prerogatif Perdana Menteri.

“Adapun pembubaran Parlimen terpulanglah kepada YAB Perdana Menteri.

“Jika ada yang ingin pembubaran Parlimen lebih awal daripada yang dikehendaki oleh Perdana Menteri, sudah tentu mereka boleh menarik sokongan ahli-ahli Parlimen mereka,” katanya yang juga Ketua Pemuda PAS dalam satu kenyataan hari ini (30 Ogos 2022).

Semalam, Ahli Jawatankuasa Biro Penerangan Bersatu, Kamarudin Mohd Kasim mencabar Ahli Parlimen UMNO menarik sokongan terhadap Ismail Sabri yang juga Naib Presiden parti itu jika tidak berpuas hati PRU-15 tidak disegerakan.

“Jika betul-betul berani silakan wahai Ahli Parlimen UMNO-Barisan Nasional… tarik sahaja sokongan. Tak memadai “habis suara” kutuk dan kecam Ismail Sabri tetapi akhir semua takut untuk tarik sokongan terhadapnya.

“Di sini baru mereka tahu Ismail Sabri lebih power daripada Presiden yang sedang terpalit dengan 47 tuduhan pecah amanah,” katanya.

Sejak akhir-akhir ini UMNO menerusi presidennya Datuk Seri Ahmad Zahid Hamidi, memberi tekanan hebat kepada Ismail Sabri supaya mempercepatkan PRU-15, sedangkan penggal Parlimen ke-14 hanya akan berakhir pada Julai 2023 dan pilihan raya boleh diadakan sebelum September tahun depan.

Dalam beberapa siri penerangan, kepemimpinan UMNO tidak henti-henti mendesak supaya Ismail Sabri mengadakan PRU segera, malah penyokong Zahid kini mula menyerang, merendah-rendahkan dan tidak menghormati beliau sebagai Perdana Menteri Malaysia.

Kemuncaknya pada Taklimat Khas Presiden Sabtu lalu – yang dikaitkan dengan keputusan Mahkamah Persekutuan memenjarakan Datuk Seri Najib Razak – Ismail Sabri dicemuh setiap kali Zahid menyebut namanya dalam taklimat itu.


Warga emas di Selangor, KL boleh ‘walk in’ suntik vaksin mulai esok

Kerajaan membuat keputusan membenarkan warga emas berusia 60 tahun ke atas di Selangor dan Kuala Lumpur, tidak perlu lagi menunggu janji temu suntikan menerusi MySejahtera.

Sebaliknya, Menteri Kesihatan Datuk Seri Dr Adham Baba berkata mereka boleh terus ke mana-mana Pusat Pemberian Vaksin (PPV) atau secara ‘walk in’, mulai esok.

Katanya, langkah itu diambil selepas data menunjukkan masih ada lagi warga emas yang masih belum disuntik.

“Di Selangor dan Kuala Lumpur, mereka yang berusia 60 tahun yang masih belum menerima vaksin, boleh walk in. Data menunjukkan masih ada lagi golongan ini yang masih belum divaksinasi,” katanya pada sidang media hari ini.

Beliau berkata projek perintis yang bermula di Selangor dan Kuala Lumpur itu akan dikembangkan ke negeri-negeri lain dalam masa terdekat dalam usaha meningkatkan lagi program imunisasi bagi mempercepatkan pencapaian imuniti kelompok.

Pada masa sama Dr Adham berkata kerajaan turut memberi kebenaran kepada PPV Industri di Lembah Klang dan Negeri Sembilan untuk beroperasi 24 jam.

Katanya, ia adalah bagi memastikan proses vaksinasi di kawasan yang menyaksikan peningkatan kes secara mendadak dapat dipertingkatkan.

“Sekiranya PPV Industri ingin melaksanakan program vaksinasi di Selangor, Kuala Lumpur dan Seremban (Negeri Sembilan) boleh 24 jam sekarang,” katanya.

Hari ini, kes jangkitan baharu Covid-19 di seluruh negara melonjak kepada 13,215 kes, berbanding semalam, 11,618 kes dengan Selangor mendahului jumlah jangkitan sebanyak 6,120 kes diikuti Negeri Sembilan (1,603 kes) dan Kuala Lumpur (1,499 kes).


Ringgit tidak akan ditambat walaupun mengalami penyusutan: Mat Maslan

Kerajaan kekal dengan pendirian untuk tidak menambat ringgit dalam usaha menangani penyusutan nilainya berbanding dolar Amerika Syarikat (AS) berikutan kesan buruknya kepada rakyat.

Timbalan Menteri Kewangan 1 Datuk Seri Ahmad Maslan berkata tindakan menambat ringgit akan menyebabkan Malaysia hilang keupayaan untuk meneruskan dasar monetari dan seterusnya memaksa Bank Negara Malaysia (BNM) menaikkan Kadar Dasar Semalaman (OPR) ke tahap sama seperti kadar faedah Amerika Syarikat yang kini di ambang 5.00-5.25 peratus, menurut laporan Bernama.

“Alangkan OPR kita pada 3.00 peratus rakyat sudah rasa amat tidak selesa, ini kan pulak (jika) dinaikkan kepada 5.25 peratus.

“Satu lagi keburukan (menambat ringgit), kawalan aliran modal tidak akan bebas kerana keluar masuk pelaburan asing ke dalam negara kita akan dikawal. Apabila kita tambat nilai ringgit, maka ini menjejaskan keyakinan dan daya saing negara,” katanya pada sesi soal jawab lisan di Dewan Negara, hari ini.

Beliau menjawab soalan tambahan Senator Datuk Shamsuddin Abd Ghaffar sama ada kerajaan akan bertindak menambat ringgit serta punca kejatuhan ringgit dan usaha menanganinya.

Mengulas selanjutnya, Ahmad berkata sebahagian besar daripada kejatuhan kadar pertukaran ringgit pada tempoh terdekat ini didorong oleh pengukuhan dolar AS dan nilai mata wang serantau seperti yen Jepun, baht Thailand, won Korea, renminbi China dan peso Filipina turut susut.

“Walaupun terdapat mata wang negara jiran yang menunjukkan prestasi lebih baik berbanding dolar AS, namun negara-negara tersebut telah mengetatkan dasar monetari dengan lebih agresif,” katanya.

Ahmad berkata Malaysia juga akan memerlukan rizab antarabangsa yang tinggi untuk menjaga tambatan itu seperti nilai yang ditetapkan.

Dalam keadaan pasaran kewangan global yang tidak menentu, kadar pertukaran ringgit yang fleksibel memainkan peranan yang penting sebagai penyerap kejutan luaran di samping mengurangkan impak terhadap aktiviti ekonomi domestik.

Sehubungan itu, katanya, kerajaan terus komited dan fokus dalam usaha melaksanakan polisi struktural yang berupaya meningkatkan pertumbuhan ekonomi dan daya saing negara bagi menarik aliran masuk dana dan pelaburan asing yang akan menyokong pengukuhan nilai ringgit.

Ini termasuk menerusi dasar untuk menambah baik iklim pelaburan dan produktiviti Malaysia menerusi pelaksanaan Dasar Pelaburan Baharu (NIP).

“Kerajaan juga akan memastikan kemampanan fiskal dan keadaan makroekonomi yang stabil akan terus terpelihara dengan merumus dasar fiskal jangka sederhana yang teguh, berhemah dan jelas seperti Dasar fiskal, Akta Tanggungjawab Fiskal yang akan dibentangkan kepada Parlimen tidak lama lagi,” katanya.

Pada masa sama, beliau berkata BNM akan mengambil pendekatan untuk memastikan pelarasan ringgit berada dalam keadaan teratur.

Malah, bagi menangani kemeruapan pasaran pertukaran asing, bank pusat itu akan terus menguruskan risiko-risiko dari perkembangan domestik dan luaran serta bersedia untuk menggunakan instrumen dasar operasinya bagi memastikan keadaan pasaran yang teratur.

“Risiko daripada pergerakan mendadak nilai pertukaran ringgit berbanding dolar AS juga dapat dikurangkan melalui penggunaan instrumen lindung nilai, penekanan kepada pinjaman luar yang berhemah dan kedalaman pasaran mata wang dalam negara yang tinggi,” katanya.


Aminuddin bimbang KJ mungkin tanding PRN Negeri Sembilan

Bimbang dengan populariti Khairy Jamaluddin yang boleh menumbangkan kerajaan Pakatan Harapan (PH) Negeri Sembilan pada Pilihan Raya Negeri (PRN) akan datang, Menteri Besar Datuk Seri Aminuddin Harun, mencadangkan bekas Ketua Pemuda UMNO itu bertanding di Kelantan.

Ketika mengulas desas-desus bahawa bekas Ahli Parlimen Rembau itu mungkin bertanding di Dewan Undangan Negeri (DUN) Negeri Sembilan, Aminuddin berkata beliau meraikan demokrasi.

Namun, beliau yang juga Ahli Parlimen Port Dickson mencadangkan Khairy supaya bertanding di Kelantan kerana peluangnya untuk menduduki kerusi menteri besar, lebih cerah, berbanding di Selangor atau Negeri Sembilan.

Beliau mengulas kenyataan Ketua Armada Bersatu, Wan Ahmad Fayhsal Wan Ahmad Kamal yang yakin dengan kebolehan dan populariti Khairy akan membolehkan Perikatan Nasional (PN) menguasai Selangor serta Negeri Sembilan.

Wan Ahmad Fayhsal berkata Khairy juga boleh diangkat sebagai menteri besar, sama ada di Selangor atau Negeri Sembilan jika menyertai Bersatu dan membantu PN merampas dua negeri itu pada PRN akan datang.

Mengulas lanjut Aminuddin berkata beliau mendapat tahu bahawa PN membuat tawaran supaya Khairy bertanding di Selangor pada PRN akan datang dan beliau seronok untuk bertanding di negeri itu.

“Dia (KJ) tak cakap hendak bertanding di Negeri Sembilan, walaupun banyak cakap-cakap dia akan bertanding di Negeri Sembilan tapi dia sendiri tak beri maklum balas.

“Terpulang lah pada dia. Ini negeri demokrasi, kita raikan..semua akan cakap dia boleh menang (PRN), itu politik yang saya selalu cakap, kalau tanya saya pun, saya kata boleh menang,” katanya menurut Harian Metro.

Selepas dipecat UMNO akhir bulan lalu, Khairy dilaporkan berkata, beliau sedang mempertimbangkan untuk bertanding pada PRN Selangor, tetapi bergantung kepada tawaran kepadanya, termasuk jawatan menteri besar.

Malah, bekas Ketua Pemuda UMNO itu mengakui bahawa pengalaman di peringkat negeri akan menambahkan lagi ilmunya apatah lagi sebelum ini bergelar bekas Ahli Parlimen Rembau selama tiga penggal dan mengetuai tiga kementerian berbeza.


Taufan Rai di Filipina korbankan lebih 70 nyawa

Lebih 75 mangsa dilaporkan terkorban dalam fenomena Taufan Rai iaitu yang terteruk pernah melanda Filipina sepanjang tahun ini, manakala hampir 300,000 lagi terpaksa meninggalkan kediaman masing-masing.

Taufan Rai sudah melanda di wilayah selatan dan tengah kepulauan itu, memyebabkan terputusnya bekalan komunikasi dan elektrik di kebanyakan kawasan, sehingga meranapkan bumbung dan menumbangkan tiang elektrik konkrit.

Sehingga kini, usaha sedang digiatkan oleh pihak penyelamat untuk menghantar bekalan makanan dan minuman ke kawasan yang terjejas teruk.

Gabenor Bohol, Arthur Yap dalam laman Facebooknya mengesahkan terdapat 49 korban di kawasannya daripada angka 75 keseluruhan korban yang dilaporkan.

Menurutnya, lebih 10 orang lagi dilaporkan masih hilang manakala 13 lagi cedera akibat ribut kencang yang membadai Filipina sejak Khamis lalu dengan kelajuan angin mencapai sehingga 195 kilometer sejam.

“Komunikasi masih terputus, hanya 21 datuk bandar sahaja daripada 48 kesemuannya yang berjaya menghubungi dan memberikan maklumat kepada pihak kami,” jelasnya.

Yap turut menjangkakan angka korban akan terus meningkat di kawasan yang teruk dilanda banjir.

Sejak Khamis lalu, Taufan Rai sudah mula membadai Filipina di Pulau Siargao iaitu di selatan negara itu.


Rina gesa beri vaksin awal kepada pelajar

Ibu bapa tidak perlu risau kerana kerajaan mempunyai cara tersendiri untuk menangani Kluster Pendidikan susulan peningkatan kes Covid-19, kata Menteri Pembangunan Wanita, Keluarga dan Masyarakat, Datuk Seri Rina Mohd Harun.

Sehubungan itu, beliau sekali lagi menggesa supaya pemberian vaksin untuk kanak-kanak, guru dan ibu bapa dipercepatkan bagi memastikan wabak itu tidak menular ke sektor pendidikan negara.

Katanya, pihak terbabit seperti Kementerian Pendidikan pastinya akan menyediakan prosedur operasi standard (SOP) yang lebih ketat bagi memastikan penularan pandemik Covid-19 tidak merebak sepenuhnya secara meluas di sekolah.

“Saya amat memahami perasaan ibu bapa yang pastinya bimbang akan keselamatan anak-anak yang terdedah dengan risiko jangkitan.

“Kita lihat ada penularan Covid-19 di beberapa sekolah dan saya yakin kerajaan di bawah Kementerian Pendidikan akan mengambil SOP lebih ketat untuk mengurangkan kebimbangan ibu bapa.

“Kita memandang serius hal ini kerana kanak-kanak adalah golongan berisiko untuk terdedah dengan jangkitan,” katanya.

Dilapor, Sarawak, Kelantan, Johor dan Selangor telah menutup sekolah di beberapa daerah ekoran penularan kluster pendidikan di sekolah khasnya di kawasan zon merah.


Anwar nafi Zahid cuti

Perdana Menteri, Datuk Seri Anwar Ibrahim hari ini menafikan dakwaan Timbalannya, Datuk Seri Ahmad Zahid Hamidi sedang bercuti.

Menurut laporan Malay Mail, ketika ditanya sama ada Presiden UMNO itu sedang bercuti dan berada di luar negara, Anwar hanya menjawab ringkas.

“Tidak,” katanya kepada pemberita selepas menunaikan solat Jumaat di Masjid Raja Haji Fisabilillah di Cyberjaya.

27 Mac lalu, Mahkamah Rayuan membenarkan Zahid mendapatkan pasport antarabangsa dan pasport diplomatik secara kekal bagi membolehkannya menjalankan tugas rasmi di luar negara selepas Mahkamah Tinggi pada 3 Februari lalu menolak permohonannya.

Pasportnya sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram, membabitkan dana Yayasan Akalbudi, yang kini prosidingnya di peringkat pembelaan.


Rosmah mohon prosiding kes AMLA, LHDN Rabu digantung

Isteri Datuk Seri Najib Razak, hari ini memfailkan permohonan untuk menggantung prosiding perbicaraan kes pengubahan wang haram (AMLA) dan gagal mengisytiharkan pendapatan kepada Lembaga Hasil Dalam Negeri (LHDN) dihadapinya yang dijadualkan bermula Rabu ini.

Datin Seri Rosmah Mansor, 69, selaku pemohon memfailkan notis usul itu menerusi Tetuan Geethan Ram di Mahkamah Tinggi di sini dengan menamakan pendakwa raya sebagai responden. Peguam Datuk Geethan Ram Vincent ketika dihubungi pemberita mengesahkan perkara itu.

Hasil semakan sistem mahkamah, permohonan tersebut ditetapkan untuk pengurusan kes di hadapan Hakim Mohamed Zaini Mazlan, Rabu ini, lapor Bernama.

Dalam notis usul itu, Rosmah memohon perintah bahawa kesemua prosiding dalam kes terbabit digantung sehingga rayuan berhubung keputusan Hakim Mohamed Zaini yang menolak permohonan Rosmah supaya beliau menarik diri daripada mendengar kes berkenaan, didengar dan diputuskan oleh Mahkamah Rayuan.

Rayuan berkenaan ditetapkan untuk pengurusan kes di hadapan Timbalan Pendaftar Mahkamah Rayuan pada 23 Mac ini.

Sementara itu, menerusi afidavit yang difailkan bersama notis usul itu, Rosmah antara lain mendakwa jika Mahkamah Rayuan memutuskan bahawa Hakim Mohamed Zaini bukan hakim yang sesuai untuk mendengar kes terhadapnya, maka perbicaraan kes berkenaan akan menjadi sia-sia, sekiranya perbicaraan telah berjalan.

Dakwa Rosmah, sekiranya perbicaraan kes itu diteruskan, ia akan melanggar hak asasinya di mana dia akan mengalami kemudaratan yang tidak boleh diperbetulkan jika perbicaraan tersebut diisytiharkan terbatal kelak.

Pada 14 Disember lalu, Hakim Mohamed Zaini menolak permohonan Rosmah supaya beliau menarik diri daripada mendengar kes pengubahan wang haram dan gagal mengisytiharkan cukai yang dihadapinya dan menetapkan perbicaraan bermula pada 12 Jan ini.

Pada 2 November lalu, Rosmah memfailkan permohonan supaya Hakim Mohamed Zaini menarik diri daripada mendengar kes pengubahan wang haram dan gagal mengisytiharkan pendapatan LHDN atas alasan keterangan dan eksibit telah dikemukakan di mahkamah dalam perbicaraan kes solar yang dihadapinya dan dibicarakan di hadapan hakim sama (Mohamed Zaini) secara langsung atau tidak langsung boleh mempengaruhi hakim itu dalam kes pengubahan wang haram tersebut.

Rosmah berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada LHDN.

Dia didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.


Paras 14 sungai melebihi tahap waspada, amaran dan satu bahaya

Sungai Melaka di Padang Matsirat, Langkawi kekal mencatat bacaan melebihi tahap bahaya sehingga jam 2 pagi ini (17 Oktober 2022).

Menurut laman sesawang publicinfobanjir Jabatan Pengairan dan Saliran (JPS), sungai itu mencatat bacaan 3.48 meter (m) iaitu melebihi paras normal 2.90m.

Empat lagi sungai di Kedah – Sungai Perik di Kampung Perik, Padang Terap, Sungai Anak Bukit di Taman Aman, Kota Setar; Sungai Kedah di Jambatan Lebuhraya, Kota Setar; dan Sungai Pendang di Pekan Pendang – kini mencatat tahap waspada.

Paras air yang dicatat di sungai berkenaan ialah 11.06m/9.80m; 2.20m/1.50m; 1.68m/1.30m; dan 2.47m/1.80m.

Sementara itu di Melaka, Sungai Melaka di Batu Hampar, Melaka Tengah mencatat tahap amaran apabila merekodkan bacaan 1.75m berbanding 1.30m paras normal, manakala Sungai Kesang di Telok Timba, Jasin pula mencatat tahap waspada dengan bacaan 3.12m/2.20m.

Di Johor, lima sungai mencatat tahap waspada dan amaran apabila masing-masing melepasi paras normal.

Sungai Batu Pahat di Empangan Bekok, Batu Pahat mencatat tahap amaran apabila paras yang direkodkan ialah 17.81m berbanding 14.50m normal.

Empat lagi sungai pada tahap waspada ialah Sungai Tangkak di Kampung Seri Makmur, Tangkak (3.15m/2.00m); Sungai Kesang di Telok Rimba, Tangkak (2.92m/2.20m); Sungai Sembrong di Parit Karjo, Batu Pahat (2.83m/2.10m); dan Sungai Skudai di Parit Keliling, Kampung Laut, Johor Bahru (0.19m/-0.30m).

Di Sarawak, sub-lembangan Sungai Tinjar di Long Teru, Miri mencatat tahap amaran dengan bacaan 7.49m, melebihi paras normal 3.00m. Manakala dua sungai lagi, Sungai Batang Rajang di stesen Jabatan Laut, Sibu mencatat tahap waspada (2.52m/1.30m), sementara stesen JPS di Bintulu Kastam Wharf (1.20m/0.50m).


Timbalan Presiden PKR: Rafizi sudah raih 67,895 undi

Bekas Naib Presiden PKR Rafizi Ramli semakin hampir menduduki kerusi timbalan presiden yang ditandinginya, namun pencabarnya Datuk Seri Saifuddin Nasution Ismail terus memberi cabaran sengit.

Sehingga jam 8.30 malam ini, hanya Sarawak belum lagi mengumumkan keputusan pemilihan PKR 2022.

Berdasarkan undi yang telah dikira di semua negeri kecuali Sarawak, Rafizi kini memperoleh 67,895 untuk meninggalkan pencabarnya.

Keputusan tidak rasmi pemilihan yang dikeluarkan sehingga jam 8.30 malam ini menunjukkan Rafizi memperoleh:

Sebelum ini, Jawatankuasa Pemilihan Parti (JPP) memaklumkan, seramai 147,334 ahli PKR mengundi dalam pemilihan 2022 atau sekitar 13.17 peratus dari 1,118,423 ahli yang layak mengundi kali ini.

Ini bermakna, mana-mana calon yang melepasi dahulu jumlah 73,667 undi atau melepasi 50 peratus tanpa ditolak undi rosak atau meragukan, khususnya bagi perebutan jawatan Timbalan Presiden, boleh dianggap menang dalam pemilihan kali ini.

Keputusan pemilihan peringkat Majlis Pimpinan Pusat (MPP) PKR dan cabang mula dipaparkan di laman sesawang www.pemilihankeadilan2022.com hari ini.

Rafizi membuat kemunculan semula baru-baru ini setelah bercuti daripada arena politik tanah air mulai 10 Disember 2019. Sejak itu beliau memerhati dari luar kemelut yang dihadapi PKR, khususnya dalam menghadapi beberapa pilihan raya kecil dan negeri.

Karisma dan prinsip beliau untuk membantu rakyat akan mula mengubah lanskap politik di negara ini, menjadikannya calon pilihan untuk berganding membantu Anwar.

Sebelum ini, Rafizi yang menjadi calon pilihan berkata Datuk Seri Anwar Ibrahim memerlukan seorang timbalan presiden yang lebih tangkas, kreatif dan agresif berkempen, ketika sebahagian besar daripada pengundi sekarang ini adalah golongan muda.

Beliau menegaskan bahawa Anwar tidak perlu digantikan sebagai presiden sekarang ini, sebaliknya beliau memerlukan ‘orang kanan’ yang layak dan berwibawa untuk menerajui parti.


28 peratus kanak-kanak lengkap vaksin Covid-19 di Malaysia

Sebanyak 993,652 atau 28 peratus kanak-kanak berumur lima hingga 11 tahun di negara ini lengkap menerima vaksin di bawah Program Imunisasi Covid-19 Kebangsaan untuk Kanak-Kanak (PICKids) setakat semalam.

Menurut laman web CovidNOW, sebanyak 1,596,416 kanak-kanak atau 45 peratus daripada kumpulan itu telah menerima sekurang-kurangnya satu dos vaksin.

Bagi remaja berumur 12 hingga 17 tahun, sebanyak 2,901,725 atau 93.3 peratus telah lengkap vaksinasi manakala 2,999,490 atau 96.4 peratus menerima sekurang-kurangnya satu dos vaksin.

Dalam masa sama, sejumlah 16,057,632 atau 68.2 peratus golongan dewasa telah menerima dos penggalak manakala 22,970,424 atau 97.6 peratus telah lengkap dua dos dan 23,245,673 atau 98.8 peratus menerima sekurang-kurangnya satu dos vaksin Covid-19.

Bagi pemberian dos harian pula, sebanyak 37,536 dos vaksin Covid-19 diberikan semalam melibatkan 16,994 dos pertama, 16,459 dos kedua dan 4,083 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,551,572.

Sementara itu, menurut portal GitHub Kementerian Kesihatan (KKM), sebanyak empat kes kematian akibat Covid-19 direkodkan semalam dengan dua kes dilaporkan di Perak, dan masing-masing satu kes di Perlis dan Selangor.


Jakim tidak berkompromi isu sijil halal, kata menteri agama

Jabatan Kemajuan Islam (Jakim) tidak akan berkompromi dengan pensijilan halal dan akan bertindak sewajarnya, apabila menerima maklumat termasuk menggantung kilang atau loji pembuatan makanan untuk siasatan.

Menteri di Jabatan Perdana Menteri (Hal Ehwal Agama) Datuk Idris Ahmad berkata tindakan itu perlu, memandangkan pensijilan halal Malaysia antara yang dihormati di seluruh dunia.

“Kerana itu kita serius dan tidak main-main mengenai halal. Sebagaimana yang kita sedia maklum bahawa baru-baru ini Jakim menggantung sebuah dari 16 loji yang ada di bawah pemantauan Jakim untuk siasatan,” katanya dalam sidang media pada majlis Jamuan Hari Raya Aidilfitri Jawatankuasa Pengurusan Komuniti Kampung (JPKK) mukim Trong dekat Bukit Gantang, hari ini.

Pada 14 Mei, Jakim menggantung kelulusan loji sembelihan Thomas Foods International Lobethal, Australia berkuat kuasa serta merta, sehingga hasil siasatan yang menyeluruh diperolehi.

Ketua Pengarahnya Datuk Hakimah Mohd Yusoff berkata pada masa sama Supreme Islamic Council of Halal Meat in Australia Inc (SICHMA), selaku badan pensijilan halal yang bertanggungjawab dalam penyeliaan halal ke atas loji sembelihan itu, akan diberi surat tunjuk sebab dan berdepan dibatalkan status badan pensijilan halal, sekiranya didapati tidak mematuhi keperluan standard dan prosedur halal Malaysia.

Tindakan itu dibuat selepas seorang lelaki dikenali sebagai ‘the Hood Man’ atau Abdullah, membuat pendedahan bahawa loji sembelihan Thomas Foods International (TFI) Lobethal, Australia didakwa tidak mematuhi keperluan standard dan prosedur halal Malaysia.

Idris berkata pihaknya akan menghubungi orang yang membuat laporan tersebut untuk mendapatkan maklumat lengkap.

“Penyebar video itu menggunakan nama samaran Abdulllah. Dia ada nama lain, dia dari Somalia. Kita juga sedang menghubunginya untuk mendapatkan maklumat lanjut,” jelasnya.

Dalam pada itu, mengenai jemaah haji, Idris berkata Tabung Haji telah membuat panggilan kedua pada 10 Mei lalu, untuk jemaah yang layak ke Tanah Suci nanti.

“Bagaimanapun jumlah panggilan itu saya tidak pasti, kerana panggilan itu berdasarkan mereka yang menolak tawaran daripada panggilan pertama yang ditutup pada 9 Mei lalu,” katanya.

Menurutnya, penerbangan pertama yang dijangka pada 31 Mei ini kemungkinan akan ditunda antara 3 hingga 4 Jun depan, kerana kekurangan pesawat dan perkara ini akan dikemas kini kemudian.

Malaysia memperoleh kuota 14,306 orang untuk menunaikan haji tahun ini. – Bernama


Pensyarah UiTM hina pelajar kena tindakan tegas: Naib Canselor

Universiti Teknologi Mara (UiTM) akan mengambil tindakan tegas terhadap seorang pensyarahnya yang mengeluarkan kata-kata hinaan terhadap pelajar ketika sesi pembelajaran dalam talian, yang tular di media sosial sejak semalam.

Naib Canselor UiTM Profesor Datuk Roziah Mohd Janor berkata UiTM bertegas untuk tidak berkompromi dengan mana-mana pihak yang cuba menjatuhkan nama baik universiti itu sama ada dengan sengaja atau tidak.

“Kewujudan UiTM adalah untuk membantu golongan tidak berkemampuan meneruskan pembelajaran di peringkat universiti.

“Sememangnya dan sewajarnya UiTM membantu golongan B40. Justeru, segala kemudahan pembiayaan melalui dan-dana tertentu disediakan UiTM,” katanya dalam kenyataan hari ini.

Roziah berkata, UiTM telah menyediakan pelbagai dana untuk kegunaan pelajar yang kurang berkemampuan bagi memperoleh kemudahan pembelajaran seperti dana amanah pelajar dan bantuan pusat zakat serta pihak alumni.

“Bagi pelajar yang berhadapan dengan masalah, hubungi pihak universiti untuk dapat khidmat nasihat dan bantuan sewajarnya bagi melancarkan proses pembelajaran,” katanya.

Sementara itu, dalam video berdurasi 1.44 saat yang tular di media sosial sejak semalam, pensyarah terbabit didapati memarahi dan mengeluarkan kecaman melampau kepada seorang daripada pelajarnya.

“Pasal itu aku tidak boleh duduk dengan orang B40”. Itu antara kata-kata yang terpacul dari mulut pensyarah terbabit yang menempelak seorang pelajarnya pada sesi pembelajaran dalam talian.

Situasi itu dikatakan berlaku apabila pensyarah tersebut berang setelah pelajar berkenaan tidak membuka kamera ketika sesi pembelajaran dijalankan.

Bagaimanapun, tindakan pensyarah itu memarahi pelajar tersebut menimbulkan kemarahan orang ramai apabila mengeluarkan kenyataan berupa hinaan kepada orang miskin.

Berikut transkrip interaksi antara pensyarah dan pelajar tersebut, seperti dilapor UtusanTV.

Pensyarah: Macam cakap dengan tunggul. Berapa jawapan dia? Negatif?

Pelajar: 0.77

Pensyarah: Kau pakai apa? Kau pakai fon eh?

Pelajar: Ha ye Prof.

Pensyarah: Mana kau punya komputer?

Pelajar: Aaaa…Saya takde komputer Prof.

Pensyarah: Kau tinggal kat mana?

Pelajar: Seremban.

Pensyarah: Kau tinggal kat Seremban. Bapak kau kerja apa?

Pelajar: Tak kerja Prof.

Pensyarah: Mak kau kerja apa?

Pelajar: Dah takde Prof.

Pensyarah: Mak kau dah takde. Bapak kau takde kerja?

Pelajar: Iye Prof.

Pensyarah: So takde adik-beradik?

Pelajar: Ada Prof.

Pensyarah: Kau cakap dengan kakak kau, kalau dia ada gelang emas, pergi jual gelang emas, pergi beli komputer. Aku cakap dengan kamu. Kalau kau ada kakak yang ada gelang emas, pergi jual gelang emas beli komputer. Pasal itu kau tak boleh belajar dengan baik disebabkan kerana engkau tidak ada komputer. Lepas ini aku akan ajar engkau Excel, pasal itu kau akan menjadi ‘drop out’ student. Semester Lima kau tak ada komputer. Aku sanggup tak ada pakaian, aku ada lima helai je pakaian, the most important is the computer is very very important for me. Hanya RM800 saja beli komputer. Apa masalah kau? Pasal itu aku tidak boleh duduk dengan orang B40. arghhh.. Dia lebih memikirkan pasal lain daripada pelajaran. Okey kelas, kau tutup kamera kau tu. Aku tak nak tengok lagi dah.


Masalah teknikal, tapi pesawat MAS selamat mendarat di Miri

Sebuah pesawat penerbangan Malaysia Airlines (MAS) dari Kuala Lumpur selamat mendarat di Lapangan Terbang Miri hari ini selepas dilaporkan mengalami masalah teknikal sebelum ini.

Menteri Pengangkutan Sarawak Datuk Seri Lee Kim Shin dalam satu kenyataan ringkas berkata beliau menerima laporan berhubung kejadian itu dan seterusnya memaklumkan semua agensi berkaitan untuk bersiap sedia.

“Penerbangan itu adalah MH2574 dari Kuala Lumpur ke Miri dengan 101 penumpang serta seorang bayi di dalam pesawat.

“Ia dijadualkan mendarat pada 11.10 pagi tetapi masa sebenar mendarat ialah 11.44 pagi,” katanya menurut Borneo Post.

Lee menambah insiden itu tidak menjejaskan operasi lapangan terbang.


Dua maut, lapan cedera serangan bunuh diri di balai polis Bandung

Pihak berkuasa Indonesia hari ini (Rabu, 7 Disember 2022) memberitahu dua terbunuh dan beberapa lagi cedera apabila seorang suspek militan yang dilihat membawa pisau, turut meletupkan dirinya sejurus selepas memasuki balai polis di bandar pelancongan, Bandung.

Ketua Biro Penerangan Polis Indonesia, Brig Jen Ahmad Ramadhan, berkata polis Bandung sedang berkoordinasi dengan unit memerangi keganasan untuk menyiasat kejadian kira-kira jam 8.20 oagi tadi wakti Indonesia Barat.

Kumpulan Jamaah Ansharut Daulah (JAD) yang mengilhamkan Negara Islam mungkin berada di belakang serangan itu, kata Ibnu Suhendra dari agensi antiterorisme Indonesia (BNPT) kepada Metro TV.

Beliau berkata JAD pernah melakukan serangan serupa di Indonesia.

Serangan hari ini membunuh suspek dan seorang pegawai, manakala lapan yang lain cedera, termasuk anggota polis dan seorang awam, kata jurucakap polis Jawa Barat kepada Metro TV.

Rakaman dari Metro TV menunjukkan kerosakan pada balai polis, dengan beberapa serpihan dari bangunan di atas tanah dan asap naik dari tempat kejadian.

Militan Islam sejak beberapa tahun kebelakangan ini melakukan serangan di negara majoriti Islam terbesar di dunia, termasuk di gereja, balai polis dan tempat yang sering dikunjungi warga asing.

Dalam usaha untuk membanteras militan, Indonesia mewujudkan undang-undang antikeganasan baharu yang sukar selepas pengeboman berani mati dikaitkan dengan JAD. – Agensi


Covid-19: Sultan Terengganu ingatkan rakyat bantu jiran tetangga

Sultan Terengganu Sultan Mizan Zainal Abidin mengingatkan masyarakat di negeri itu supaya memerhatikan jiran tetangga yang memerlukan sokongan dan bantuan dalam menghadapi situasi penularan pandemik Covid-19 ketika ini.

Baginda bertitah disebabkan Covid-19 yang melanda sejak Mac tahun lepas, ramai dalam kalangan masyarakat yang menghadapi kesulitan dan kesusahan yang perlu diberi perhatian sewajarnya.

“Disebabkan pandemik ini ada di kalangan kita yang kehilangan insan tersayang, ada anak-anak yang menjadi yatim piatu, ada yang hilang pekerjaan, ada yang kurang pendapatan, ada yang perlukan bantuan dan pelbagai lagi yang perlu ditangani dan diberi perhatian,” titah baginda.

Sultan Mizan bertitah demikian pada Majlis Perasmian Sambutan Maulidur Rasul Tahun 1443H/2021M Peringkat Negeri Terengganu yang berlangsung secara dalam talian malam tadi.

Memetik Bernama, baginda turut menyeru rakyat Terengganu supaya sentiasa menghargai pengorbanan berterusan petugas barisan hadapan yang telah memberikan perkhidmatan terbaik buat semua.

Justeru itu, baginda bertitah semua pihak perlu bersama-sama bertanggungjawab untuk kekal berwaspada dengan terus mematuhi garis panduan yang ditetapkan pihak berkuasa bagi membendung penularan Covid-19.

“Beta juga menyeru agar rakyat sekalian menerima baik saranan pihak kerajaan dengan melengkapkan pengambilan vaksin sebagai ikhtiar untuk mencegah penyebaran penyakit serta menghalang dari kedatangan mudarat yang lebih besar,” titah baginda.

Sementara itu, Sultan Selangor Sultan Sharafuddin Idris Shah menyeru umat Islam agar menyegarkan kembali penghayatan terhadap sejarah perjalanan hidup Rasulullah SAW.

Menerusi hantaran di laman Facebook rasmi Selangor Royal Office bersempena sambutan Maulidur Rasul hari ini, Sultan Sharafuddin menyeru umat Islam meneladani nilai-nilai murni peribadi Nabi Muhammad SAW dan mengikuti segala sunnah serta ajaran Rasulullah SAW.

Sultan Selangor turut menyeru seluruh umat Islam agar memperbanyakkan selawat ke atas Nabi Muhammad SAW dan semoga kita semua beroleh syafaat Baginda di akhirat kelak, menurut hantaran itu.

Sultan Sharafuddin dan Tengku Permaisuri Selangor Tengku Permaisuri Norashikin turut berkenan menzahirkan ucapan Selamat Menyambut Maulidur Rasul 1443 Hijrah kepada seluruh umat Islam di Selangor.


Ringgit dibuka rendah, menghampiri RM4.70 berbanding dolar

Nilai ringgit rendah berbanding dolar AS pada sesi awal urus niaga pagi ini apabila pelabur terus mendapatkan mata wang selamat berikutan kebimbangan terhadap prospek ekonomi global, kata seorang pakar ekonomi.

Pada 9 pagi, mata wang tempatan menyusut nilai kepada 4.6485/6525 berbanding dolar AS daripada 4.6385/6425 pada penutup semalam, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata mata wang tempatan masih lemah kerana kebanyakan bank pusat utama dilihat mengambil sikap yang cenderung untuk menaikkan kadar faedah di tengah-tengah persekitaran mudah tunai global yang ketat.

“Pasaran agak cemas kerana Rizab Persekutuan dijangka mengekalkan pendirian monetari yang ketat di sini untuk membendung inflasi.
“Pelabur juga akan memberi perhatian kepada ucapan pengerusi Fed Jerome Powell di hadapan Kongres AS, yang dijangka menyentuh pandangan tentang ekonomi,” katanya.

Sementara itu, ringgit diniagakan rendah berbanding sekumpulan mata wang utama yang lain.

Mata wang tempatan menyusut nilai berbanding pound Britain kepada 5.9310/9361 daripada 5.9220/9271 pada penutupan semalam, lebih rendah berbanding yen Jepun kepada 3.2810/2840 daripada 3.2751/2781 pada Selasa dan lemah berbanding euro kepada 5.0743/0787 daripada 5.0676/0719 sebelumnya.

Berbanding mata wang Asean yang lain, ringgit bergerak kebanyakannya bercampur-campur.

Ringgit meningkat sedikit berbanding baht Thai kepada 13.3152/3378 daripada 13.3486/3666 semalam tetapi merosot nilai berbanding dolar Singapura kepada 3.4540/4590 daripada 3.4490/4556 sebelumnya.

Nilai mata wang tempatan turut menguncup berbanding rupiah Indonesia kepada 308.9/309.4 daripada 308.5/309.2 pada Selasa dan lemah berbanding peso Filipina pada 8.31/8.33 daripada 8.30/8.32 semalam.


Selepas dikecam biadab, Tajuddin akhirnya dipecat Pengerusi Prasarana

Datuk Seri Tajuddin Abdul Rahman yang mencetuskan kontroversi berhubung caranya yang tidak profesional mengendalikan sidang media selepas melawat lokasi kejadian nahas Transit Aliran Ringan (LRT) baru-baru ini dipecat daripada jawatan Pengerusi Prasarana Malaysia Berhad.

Khidmatnya ditamatkan Kementerian Kewangan serta-merta dan surat penamatan kontrak tersebut ditandatangani Menteri Kewangan, Senator Tengku Datuk Seri Zafrul Tengku Abdul Aziz yang bertarikh 26 Mei 2021.

“Dimaklumkan bahawa Menteri Kewangan (Diperbadankan) telah bersetuju agar perkhidmatan YB Datuk Seri sebagai Pengerusi Bukan Eksekutif Prasarana Malaysia Berhad (Prasarana) ditamatkan berkuat kuasa serta,” kata surat yang dilihat Agenda Daily.

Awal hari ini, Tajuddin menerima desakan supaya meletak jawatan susulan kenyataan dan tingkah laku beliau pada sidang media selepas melawat lokasi kejadian nahas LRT kelmarin.

Selain tidak memakai pelitup muka, Tajuddin juga dituduh gagal dan tidak mempunyai perasaan sensitif atau empati terhadap mangsa tragedi LRT, sekali gus membuktikan beliau sama sekali tidak layak menduduki kerusi Pengerusi Prasarana.

Menurut satu petisyen yang dilancarkan menerusi Change.org, Tajuddin dituduh sombong, angkuh dan bongkak ketika sesi sidang media sejurus melawat lokasi tragedi.

Tajuddin juga didakwa membuat kenyataan kasar terhadap seorang wartawan asing dari China. Dengan reaksi air muka yang ditunjukkannya ketika memberi jawapan lucu yang menyakitkan terhadap soalan serius yang diajukan oleh wartawan itu.

“Ditambah pula dengan ‘racist remark’ beliau terhadap seorang journalist Cina,” kata petisyen itu, sambil mengatakan Tajuddin juga melanggar prosedur operasi standard (SOP) kerana tidak memakai pelitup muka.

“Oleh itu, kami mendesak agar Tajudin Abdul Rahman, MP Pasir Salak untuk segera meletakkan jawatan sebagai Pengerusi Prasarana. Kementerian Kewangan juga perlu bertindak memecat Tajudin jika dia masih lagi berkeras melepas jawatan tertinggi anak syarikat MOF tersebut,” kata petisyen itu lagi.

Tajuddin juga didakwa tidak menunjukkan profesionalisme dalam kedudukannya sebagai ketua organisasi infrastruktur penting di negara ini dan dalam hal ini menimbulkan rasa malu yang tidak terucapkan kepada negara.


Perbicaraan kes RM2.28 bilion dana 1MDB Najib disambung 5 Julai

Perbicaraan rasuah berhubung dana RM2.28 bilion 1Malaysia Development Berhad (1MDB) melibatkan Datuk Seri Najib Razak yang sepatutnya bermula semalam ditangguhkan susulan pelaksanaan Perintah Kawalan Pergerakan (PKP 3.0) penuh dan akan disambung pada 5 Julai (Isnin) ini.

Menurut laporan Malaysiakini, penangguhan perbicaraan di Mahkamah Tinggi Kuala Lumpur itu disahkan Timbalan Pendakwa Raya, Ahmad Akram Gharib yang berkata mahkamah telah mengosongkan tarikh perbicaraan minggu ini dan akan disambung pada 5 Julai.

Terdahulu, sepatutnya hari ini berlangsung perbicaraan kes tersebut selepas ia ditangguhkan sebelum ini ekoran penangguhan akibat PKP.

Untuk rekod, mengikut pelaksanaan PKP, perbicaraan kes jenayah secara terbuka tidak dibenarkan.

“Kami menerima e-mel petang semalam yang memaklumkan bahawa kes ini telah dikosongkan minggu ini.

“Jadi mengikut jadual, tarikh berikutnya adalah pada 5 hingga 8 Julai,” katanya dipetik berkata portal tersebut.

Kali terakhir didengar di hadapan hakim Collin Lawrence Sequerah pada 27 Mei.

Najib, 68, berhadapan dengan empat pertuduhan menggunakan kedudukannya bagi mendapatkan rasuah berjumlah RM2.28 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Melalui keterangan yang diberikan semasa prosiding terakhir, saksi pendakwaan ke-10 dan bekas Ketua Pegawai Eksekutif (CEO) 1MDB, Mohd Hazem Abdul Rahman mendakwa bahawa lembaga pengarah 1MDB “bersandiwara” mengenai dana milik UMNO di luar negara.


Udang karang ancaman keselamatan China

Penyeludupan udang karang Australia yang berleluasa ke tanah besar China adalah satu ancaman kepada keselamatan negara, kata Pesuruhjaya Kastam Hong Kong, Louise Ho hari ini, ketika beliau berjanji untuk menghentikan kegiatan itu.

Udang karang adalah salah satu produk keluaran Australia yang dilarang import oleh China setelah hubungan diplomatik kedua-dua negara renggang awal tahun ini.

Tetapi udang karang tetap menjadi makanan istimewa yang sangat berharga dan dicari di China.

Kemasukan udang karang batu – hidupan laut jenis krustasia – di Hong Kong tidak dikenakan sekatan, melonjak, tetapi pihak berkuasa mengesyaki ianya akan berakhir di atas meja penggemar makanan itu di China.

Louise Ho dilantik sebagai Pesuruhjaya Kastam Kong Kong yang baharu hari ini, menjadikannya wanita pertama menduduki jawatan tinggi dalam agensi penguatkuasaan itu.

Ketika sidang media pertamanya hari ini, beliau menjelaskan kenapa salah satu daripada keutamaan yang akan dilakukannya ialah berkaitan menjaga keselamatan China.

“Umumnya, ini adalah masalah penyeludupan udang karang, tetapi aktiviti ini melanggar sekatan perdagangan negara kita terhadap Australia.

“Menghentikan penyeludupan udang karang adalah bahagian terpenting melindungi keselamatan nasional. Jadi kami akan lebih kerap mencegahnya,” katanya.

Penyeludupan pelbagai barang dengan bot laju menjadi tumpuan kumpulan jenayah terancang yang beroperasi di kedua-dua belah sempadan selama bertahun-tahun, tetapi fenomena itu terus meningkat ketika pandemik Covid-19.

Sebelum ini, polis mengambil tindakan tegas setelah seorang pegawai marin terbunuh bulan lalu setelah kapal dinaikinya dirempuh bot penyeludup.

Dalam beberapa kejayaan membanteras penyeludupan, pihak berkuasa Hong Kong turut merampas pelbagai barang mewah termasuk jam tangan, beg tangan, arak, kosmetik dan curut.

Minggu lalu, pihak berkuasa Hong Kong dan tanah besar China merampas 5,300 kilogram udang karang Australia bernilai kira-kira AS$540,000 dan menahan 13 individu.

Jun lalu, Bloomberg melaporkan Hong Kong menjadi pengimport terbesar udang karang Australia dengan peningkatan lebih 2,000 peratus dari Oktober tahun lalu kepada April 2021. – Agensi


Suka atau tidak, realitinya Zahid masih disayangi akar umbi UMNO

Akar umbi masih menyayangi Presiden UMNO Datuk Seri Ahmad Zahid Hamidi, ia adalah realiti sama ada suka atau tidak yang sukar untuk ditelan rakyat biasa yang tidak berada dalam kalangan ahli parti itu.

Ia sesuatu yang amat aneh walaupun Zahid sudah dihadapkan ke mahkamah terhadap puluhan kes salah guna kuasa dan penyelewengan, ia masih tidak dapat mengubah persepsi untuk mengatakan beliau seorang yang korup mahupun sewenang-wenangnya menggunakan kuasanya untuk menindas individu tertentu.

Malah, seorang Ahli Majlis Tertinggi (MT) yang berada dalam lingkaran rapat dengan Datuk Seri Ismail Sabri Yaakob sendiri mengakui Zahid terlalu berpengaruh dikalangan akar umbi parti jika dibandingkan Perdana Menteri (PM) tersebut.

Walaupun dianggap sebagai pengikut setia kepada Ismail Sabri, namun Ahli MT yang tidak mahu dinamakan itu memberitahu ia sememangnya pahit untuk ditelan tetapi apabila turun sendiri bertemu dengan akar umbi boleh dilihat secara jelas penerimaan yang lebih baik diberikan kepada Zahid.

Akar umbi sedar pertuduhan kes mahkamah dihadapi oleh Zahid, bagaimanapun kebanyakkan mereka yang terdiri daripada Ketua Cawangan mahupun Ketua Bahagian menerima banyak manfaat semasa beliau menjadi Timbalan Perdana Menteri (TPM) sebelum ini.

Oleh sebab itu difahami mengapa pemimpin akar umbi UMNO terlalu setia dan taksub dengan Zahid, harapan mereka apabila UMNO menjadi dominan semula seperti yang diwar-warkan mereka juga akan mendapat keuntungan selepas itu.

Itu adalah mentaliti pemimpin peringkat bawah UMNO, bagi mereka Zahid menjaga kebajikan orang bawah ahli parti dengan baik dan Ismail Sabri yang baharu naik menjadi Naib Presiden setakat ini belum terdapat jasanya kepada mereka.

Namun, itu adalah hakikat yang perlu diterima Ismail Sabri dan perlu mempersiapkan dirinya sekiranya mahu melawan Zahid bagi jawatan Presiden parti.

Jika Ismail Sabri mahu meneruskan langkahnya untuk melawan Zahid, langkah pertama adalah menawan hati akar umbi UMNO dan menjaga kebajikan mereka seperti yang dilakukan oleh Zahid sebelum ini.

Zahid semasa menjadi TPM dan juga Menteri Dalam Negeri (KDN), menggunakan platform di kementerian tersebut dengan memberi pelbagai manfaat atau ganjaran kepada akar umbi yang dipercayainya akan terus menyokongnya sama ada susah atau senang.

Jadi, tidak hairanlah jika individu seperti Ketua Bahagian Sungai Besar, Datuk Seri Jamal Md Yunos yang tidak dikenali sebelum ini boleh naik namanya secara mendadak hasil bantuan yang diberikan Zahid.

Jamal antara salah seorang daripada ratusan pemimpin akar umbi UMNO yang mendapat laba atau keuntungan semasa Zahid memegang jawatan TPM dan Menteri KDN, malah beliau boleh dianggap sebagai budak Zahid yang tulen.

Ketika itu, Jamal boleh melakukan sewenang-wenangnya kerana mendapat ‘back up’ atau perlindungan daripada Zahid yang juga merupakan menteri yang bertanggungjawab menjaga agensi keselamatan negara seperti polis, imigresen dan banyak lagi.

Walaupun Jamal ditangkap polis atas kesalahan provokasi dilakukannya, sedar atau tidak kebanyakkan masa terlepas daripada sebarang hukuman atau pendakwaan di mahkamah sebelum ini.

Malah, Jamal dianggap sebagai budak jahat yang sangat dibenci oleh pembangkang kerana tindakan gangsternya.

Selain itu, semasa prosiding perbicaraan mahkamah sebelum ini, seorang pengarah syarikat juga berkata sekeping cek syarikat berjumlah RM447,773.42 kepada akaun pemegang amanah firma guaman Lewis & Co, digunakan untuk membayar gangster yang mengganggu projek pembinaan sebuah jambatan di Klang Selangor.

Pengarah Cergas Murni Sdn Bhd, Paul Latimer memberi keterangan dalam perbicaraan membabitkan Zahid berkata, cek Maybank bertarikh 29 Mac 2016 itu digunakan untuk membayar wang perlindungan kepada gangster berkenaan.

Keterangan itu dibuat dalam mahkamah terbuka, ia secara tidak langsung menunjukkan sejauh mana Zahid menggunakan kuasanya sebelum ini.

Perkara yang perlu dibimbangi oleh Ismail Sabri sepatutnya adalah kena ingat bahawa Zahid merupakan anak murid kepada Ketua Pembangkang Datuk Seri Anwar Ibrahim.

Kelicikan Zahid dalam memanipulasi Anwar sehingga percaya hidup-hidup kononnya UMNO akan menyokongnya sebelum ini untuk menjadi PM adalah salah satu kisah benar yang perlu dijadikan tauladan dan pengajaran.

Jika Anwar yang dikatakan seorang tokoh pembangkang yang hebat boleh jatuh rebah akibat kelicikan Zahid, ini Ismail Sabri yang baharu setahun jagung dalam politik dan bercita-cita tinggi untuk menyailangnya.

Ismail Sabri sepatutnya mengambil pengajaran kisah Anwar yang diperdaya sebelum membuat keputusan berani untuk melawan Zahid, seorang yang terdesak akan sanggup melakukan sesuatu yang tidak logik akal demi kelangsungan politiknya.

Bagaimanapun, terpulanglah kepada Ismail Sabri untuk menyusun strateginya melawan Zahid, tetapi beliau perlu sedar risiko yang diambilnya adalah terlalu tinggi.


Rina peluk ibu, cerita kesusahan hidup, beri semangat kepada wanita

Menteri Pembangunan Wanita, Keluarga dan Masyarakat, Datuk Seri Rina Harun menimbulkan perasaan sebak dalam kalangan lebih 1,500 peserta Program Keusahawanan Wanita Bangkit@KPWKM, apabila beliau memeluk ibunya Taiyibah Rusli, 72.

Beliau berbuat demikian ketika menceritakan kisah hidup keluarganya yang susah setelah ibu bapanya berpisah, untuk dijadikan semangat oleh peserta program itu yang diadakan di Pusat Dagangan Dunia (WTC) di Kuala Lumpur, semalam (Selasa, 13 September 2022).

“Kalau mak tak kuat dan cekal, mungkin saya tak berada di sini,” katanya mengimbas kehidupan dibesarkan Taiyibah yang juga ibu tunggal.

Katanya, beliau bersama adik-adiknya mengharungi hidup susah selepas ibu bapanya berpisah.

“Saya anak sulung daripada enam beradik, ayah dan ibu berpisah ketika saya berumur 18 tahun dengan adik bongsu waktu itu baru tiga bulan.

“Disebabkan pergolakan rumah tangga (ibu bapa) ketika itu, saya tak dapat tumpu kepada Sijil Pelajaran Malaysia (SPM), keputusan tidak begitu cemerlang hingga tak layak sambung belajar ke luar negara,” katanya memetik laporan BeritaBersatu.

Hadir sama, Datuk Rosyam Nor yang merupakan Duta Perintis Usanita, yang turut berkongsi pengalaman beliau dalam bidang perniagaan.

Bercerita lebih lanjut, Rina berkata disebabkan perceraian itu, ibunya yang ketika itu tidak bekerja terpaksa mencari rezeki demi menyara mereka sekeluarga.

“Ibu bekerja sebagai pembantu tukang masak…susahnya kami (waktu itu), saya masih ingat makanan paling mewah kami adik beradik adalah tulang ayam. Itu pun diambil daripada tempat kerja ibu, jadi tulang itulah untuk masak sup dan makan beramai-ramai.

“Kemudian ibu berniaga kecil-kecilan buat laksa, mi kari, dengan ketika itu tak ada kenderaan. Jadi segala peralatan berniaga seperti periuk, angkut sambil berjalan kaki, agak jauh dan berat. Itulah yang kami lalui,” katanya.

Beliau berkata, kecekalan ibunya yang menjadikan beliau tabah dalam menghadapi pelbagai cabaran, termasuk kecaman sepanjang menerajui KPWKM.

“Kalau ibu saya fikirkan kata hinaan orang, mungkin saya tak berada di sini.

“Disebabkan itu saya seru wanita untuk terus bangkit… jangan jadikan kegagalan lalu sebagai penghalang tapi kuatkan semangat untuk berjaya,” katanya.

Sementara itu, Rina yang juga Pengerusi Lembaga Amanah Yayasan Kebajikan Negara (YKN), berkata seramai 52,410 wanita dari YKN dan Jabatan Pembangunan Wanita (JPW) dibantu melalui program Wanita Bangkit@KPWKM.

“Melalui program ini, kita mulakan dengan bantuan kepada peserta sebanyak RM500 sebagai permulaan. Daripada RM500 ini kita nak jadikannya kepada RM5,000.

“Walaupun nilainya pada setengah orang kecil tetapi bagi orang lain ia sangat besar, misalnya kita bantu mak cik menjual pisang goreng…dia dapat beli kuali dan bahan keperluan berniaga, selain itu turut dibekalkan dengan ilmu melalui kursus serta bimbingan,” katanya.

Menurutnya, program itu juga dilihat sebagai platform terbaik untuk wanita untuk membuat persediaan sebelum bergelar usahawan.

Melalui bimbingan yang diberikan oleh mentor yang memiliki kepakaran dalam bidang perniagaan, peserta akan lebih bersedia berdepan jatuh bangun sebagai usahawan dan memperluaskan perniagaan mereka sehingga ke peringkat antarabangsa.

Sebahagian peserta yang hadir pada Program Keusahawanan Wanita Bangkit@KPWKM di Pusat Dagangan Dunia (WTC) di ibu negara, semalam (Selasa, 13 September 2022).


Langkah MUDA tanding solo tak beri kesan kepada PH-UMNO, kata Akmal

Pakatan Harapan (PH)-UMNO tidak akan terkesan dengan langkah Parti Ikatan Demokratik Malaysia (MUDA) bertanding solo pada Pilihan Raya Negeri (PRN) di enam negeri nanti, kata Dr Muhamad Akmal Saleh.

Ketua Pemuda UMNO itu berkata PH-UMNO tidak rasa terancam dengan tindakan Parti MUDA tersebut dan yakin pengundi baharu dalam PRN nanti akan menyokong mereka.

“Apabila MUDA membuat keputusan untuk bertanding (solo) dalam PRN kali ini, maka terpulanglah kepada rakyat untuk menilai parti mana yang benar-benar membawa suara dan masalah mereka untuk didengari.

“Jadi, ia bukanlah mengenai sebuah parti yang hanya retorik semata-mata dan kehadiran MUDA atau mana-mana parti sekalipun bukan satu ancaman buat gabungan kami (PH-UMNO),” katanya dipetik laporan BH.

Akmal berucap semasa program Pentas Anak Muda Madani Pulau Pinang di Guar Perahu malam tadi.

Turut hadir, Ketua Angkatan Muda Keadilan (AMK), Adam Adli Abd Halim serta beberapa pemimpin lain termasuk ketua-ketua sayap Pemuda Perpaduan di peringkat negeri.

Presiden MUDA, Syed Saddiq Syed Abd Rahman sebelum ini mengumumkan partinya akan bergerak solo pada PRN kali ini untuk bertindak sebagai medium semak dan imbang di dalam kerajaan sedia ada.

Selain itu, Dr Muhamad Akmal, berkata Pemuda UMNO bersedia dan komited untuk berjuang bersama-sama dengan pergerakan pemuda parti dalam Kerajaan Perpaduan bagi menghadapi PRN di enam negeri, termasuk di kerusi yang tidak ditandingi parti itu.

Beliau berkata, gerak kerja untuk menghadapi PRN itu juga sudah siap dan beliau akan memastikan jentera Pemuda UMNO bekerja kuat untuk memenangkan calon parti dalam Kerajaan Perpaduan.

“Memandangkan Pilihan Raya Umum ke-15 baru berlangsung beberapa bulan lalu, sudah tentu gerak kerjanya kali ini lebih kurang sama, cuma ada beberapa portfolio yang kita mahu fokuskan. Kita juga akan gerak kerja bersama dengan Pemuda Kerajaan Perpaduan yang lain,” katanya.

Berhubung program berkenaan, Dr Muhamad Akmal berkata ia adalah kali pertama bagi Pemuda daripada blok BN dan PH berkongsi pentas yang sama, sekali gus menunjukkan semangat perpaduan dan komitmen kedua-dua blok untuk berjuang bersama.

Katanya, walaupun masih terasa “kekok” berkongsi pentas dengan Pemuda PH, beliau berharap langkah pertama itu akan memberikan manfaat kepada rakyat dan parti politik.


Mujur Selangor punya Sultan yang prihatin, jika harapkan PH membatu saja

Kes Covid 19 di negeri Selangor sering mencatatkan yang tertinggi di antara negeri-negeri lain. Pada Rabu 23 Febuari kes baru seluruh negara yang dilaporkan adalah sebanyak 31,119 dan Selangor sahaja mencatatkan 7,798 kes.

Keesokkan harinya Selangor mencatatkan 7,458 kes baru diikuti dengan 7,290 hari berikutnya.

Walaupun rakyat negeri ini berusaha mengamalkan prosedur operasi standard (SOP) yang dikenakan oleh Kementerian Kesihatan Malaysia (KKM), namun wabak ini terus meningkat.

Dalam pada itu kerajaan negeri PH Selangor pula dilihat seakan membatu tidak banyak membantu berusaha mengurangkan kadar jangkitan di kalangan rakyat negeri ini. Apa usaha dan pencapaian EXCO Kesihatan Selangor umpamanya, rakyat pun tidak tahu menahu.

Adalah diyakini lantaran bimbang akan perkembangan ini dan prihatin akan kebajikan rakyatnya, Tuanku Sultan Selangor telah terpanggil untuk mengambil langkah lebih drastik yang diharapkan dapat membantu menurun kadar kes Covid-19 dalam negeri Tuanku.

Lalu Jumaat baru-baru ini, pihak Jabatan Agama Islam Selangor dititahkan agar mengenakan syarat baru selain SOP yang sedia ada, bahawa jemaah yang mahu mengerjakan solat Jumaat di Selangor, disyaratkan telah mengambil dua dos vaksin selain dos penggalak (booster) barulah dibenarkan masuk.

Menurut laporan, Tuanku Sultan telah mendapat nasihat dari Jabatan Kesihatan dan berpandangan bahawa langkah seumpama ini perlu diambil demi mengelakkan situasi buruk yang boleh menjejaskan aktiviti di masjid dan surau seluruh Selangor.

Ramai yang tidak termaklum akan syarat baru ini yang dikeluarkan oleh JAIS sejak Isnin 21 Febuari lalu, kecewa apabila dilarang menunaikan solat Jumaat 25 Febuari lalu.

Namun, demikian berdasarkan realiti semasa khasnya di negeri Selangor, kita sewajarnya mengalu-alukan langkah ini yang datangnya dari Tuanku Sultan sendiri, kerana ianya akan mendorong rakyat negeri ini sekurang-kurangnya untuk memastikan mereka mengambil dos penggalak, yang diberikan secara percuma oleh kerajaan jika mereka mahu menunaikan solat Jumaat minggu hadapan.

Dos penggalak ini merupakan langkah terbaik setakat ini untuk mengawal dan mengurangkan kes Covid-19, lalu jika ia bermanfaat dan mengelakkan mudarat yang besar, mengapa perlu kita berlengah?

Yang sepatutnya ditegur dan dipersalahkan adalah kerajaan negeri PH Selangor. Arahan JAIS ini terbit pada hari Isnin, apakah usaha yang telah dilakukan oleh kerajaan negeri untuk menyampaikan maklumat ini kepada rakyat jelata sebelum Jumaat?

Sepatutnya seluruh jentera negeri dikerahkan untuk memaklumkan rakyat khasnya umat Islam di Selangor akan syarat baru ini. Mengapa tidak dikeluarkan kenyataan besar-besaran di media agar rakyat maklum terlebih awal dan boleh mengambil langkah persediaan?

Mengapa MB, EXCO kerajaan negeri, wakil-wakil rakyat, Pejabat Daerah, Pihak Berkuasa Tempatan, ahli-ahli majlis, ketua-ketua kampung, Pengerusi JK Penduduk tidak dikerahkan untuk membawa turun arahan ini ke pengetahuan rakyat jelata?

Sudahlah Selangor kekal sebagai negeri tertinggi dalam kes ini, kerajaan negeri pula lebih berpeluk tubuh dan menyerahkan segala-galanya pada Kerajaan Persekutuan.

Mujurlah Selangor punya Sultan yang berjiwa rakyat, yang sentiasa mengambil tahu nasib dan kebajikan rakyat Baginda dan sentiasa berusaha membelanya.

Semoga rakyat Selangor segera memastikan mereka telah lengkap mengambil kedua-dua dos vaksin berserta dos penggalak.

Ini bukan hanya untuk mereka boleh mengerjakan solat Jumaat minggu hadapan, tetapi mudah-mudahan dengan usaha dan keprihatinan kita, kadar kes baru Covid-19 di Selangor dapat diturunkan dan kita dapat melindungi diri dan keluarga serta mudah-mudahan segera kembali hidup normal seperti sebelumnya.

Junjung kasih pada Tuanku Sultan. Daulat Tuanku.

Roslan Shahir Datuk Mohd Shahir
Setiausaha PAS Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


5,755 kes baharu, Selangor tertinggi

Jumlah jangkitan baharu Covid-19 dalam tempoh 24 jam sehingga 12 tengah hari tadi meningkat lagi berbanding semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 5,755 kes baharu dilaporkan, berbanding 5,594 semalam.

Katanya jumlah itu menjadikan kumulatif positif sebanyak 2,602,835 kes, sementara sehingga semalam seramai 2,498,345 pesakit disahkan sembuh.

Dalam tempoh sama jangkitan di Selangor terus meningkat daripada 1,397 kepada 1,511 kes, menjadikan kumulatif positif di negeri itu mencecah 744,152 kes, dengan 715,798 pesakit sembuh.

Sehingga semalam Selangor merekodkan 18,641 kes aktif dengan 16,307 pesakit menjalani kuarantin di rumah; 1,193 ditempatkan di PKRC; 1,052 dimasukkan ke hospital; dan 89 pesakit dirawat di unit rawatan rapi (ICU), termasuk 48 yang memerlukan alat bantuan pernafasan.

Negeri itu juga merekodkan 9,745 kematian, termasuk 2,075 pesakit yang meninggal dunia sebelum dibawa ke hospital (BID).


Jokowi arah pencarian kapal selam secara besar-besaran

Presiden Indonesia, Joko Widodo @ Jokowi mengarahkan pencarian kapal selam Angkatan Laut Tentera Nasional Indonesia (TNI-AL) yang hilang di Laut Bali dilakukan secara besar-besaran.

“Saya sudah mengarahkan ketua tentera, ketua staf dan pasukan pencari mengerahkan semua kekuatan dan usaha yang paling optimum mencari dan menyelamat kru kapal selam itu.

“Keutamaan sekarang adalah keselamatan anak kapal,” kata Jokowi.

Ketua Staf Angkatan Laut, Yudo Margono berkata pencarian dilakukan dengan tenang namun bekalan oksigen dijangka habis Sabtu ini.

“Diharapkan oksigen akan mencukupi sebelum mereka ditemui. Kapal selam itu dalam keadaan baik dan dibenar untuk digunakan,” katanya kepada media di Bali.

Indonesia menggunakan helikopter dan lima kapal untuk melakukan pencarian di perairan utara Pulau Bali, tetapi tidak menemui tanda-tanda KRI Nanggala-402, yang hilang pada awal Rabu.

KRI Nanggala-402 seberat 1,395 tan dibina di Jerman pada 1977, dan menyertai armada tentera Indonesia pada 1981. Ia menjalani proses baik pulih di Korea Selatan selama dua tahun dan siap pada 2012.

Pada Rabu, kapal selam berusia 44 tahun, KRI Nanggala-402, sedang mengadakan latihan menembak torpedo di utara Pulau Bali, tetapi kemudian gagal menghantar maklumat dan keputusan ujian pada tempoh ditetapkan.

Pencarian menggunakan pesawat udara menemukan tumpahan minyak dekat lokasi kapal selam menyelam dan dua kapal tentera laut dengan kemampuan sonar dikerahkan untuk membantu pencarian. – Agensi

KRI Nanggala-402 hilang di Laut Bali ketika mengadakan latihan tembakan torpedo pada Rabu.


1,625 kanak-kanak 5 hingga 11 tahun terima dos kedua vaksin Covid-19

Seramai 25,808,303 atau 79.0 peratus populasi Malaysia, termasuk rakyat asing, menerima dos kedua vaksin Covid-19 sejak Program Imunisasi Covid-19 Kebangsaan (PICK) dilancarkan 24 Februari 2021 hingga semalam (1 April 2022), lapor Kementerian Kesihatan (KKM) hari ini.

Data laman sesawang CovidNOW yang dikemas kini pagi ini menunjukkan seramai 27,517,408 atau 84.2 peratus lagi menerima dos pertama daripada vaksin dua dos atau vaksin dos tunggal.

Sejak 1 Oktober tahun lalu hingga semalam, seramai 15,832,244 atau 67.3 peratus daripada individu dewasa telah menerima suntikan dos penggalak, bagi meningkatkan imuniti terhadap jangkitan Covid-19.

Khamis lalu, KKM mengumumkan status vaksinasi penerima vaksin jenis Sinovac dan warga emas berumur 60 tahun ke atas, yang belum mendapatkan suntikan dos penggalak, tetapi pernah dijangkiti Covid-19, akan dikecualikan daripada revokasi selama tempoh tiga bulan.

Namun, dua golongan yang tersenarai ini perlu mengambil dos penggalak dengan segera selepas sembuh bagi mengelakkan daripada status lengkap vaksinasi ditukar kepada belum lengkap vaksinasi.

Sementara itu, 22,954,072 atau 97.6 peratus individu dewasa telah menerima dua dos vaksin, manakala 23,229,777 atau 98.8 peratus lagi menerima sekurang-kurangnya satu dos.

Sejak September lalu hingga semalam juga, seramai 2,852,606 atau 91.7 peratus remaja berusia 12 hingga 17 tahun telah lengkap divaksinasi, manakala 2,948,935 atau 94.8 peratus lagi menerima sekurang-kurangnya satu dos.

Setakat ini, kerajaan belum melancarkan program dos penggalak bagi golongan remaja berkenaan.

Sementara itu, sejak 3 Februari lalu hingga semalam, seramai 1,625 kanak-kanak berusia lima hingga 11 tahun telah menerima dos kedua vaksin Covid-19, manakala 1,338,696 atau 37.7 peratus lagi menerima sekurang-kurangnya satu dos.

Semalam sahaja seramai 8,751 kanak-kanak menerima suntikan dos pertama dan 1,309 dos kedua.


Lelaki Cina kecam masjid, hina Melayu kena berkas

Seorang lelaki Cina diberkas di rumahnya di Taman ACBE Bahau, Negeri Sembilan bagi membantu siasatan berhubung sepucuk surat yang dihantar kepada pengurusan Masjid Jamek Bahau yang tular di media sosial.

Ketua Polis Daerah Jempol, Superintendan Hoo Chang Hook berkata, lelaki berusia 56 tahun itu ditangkap pada jam 10.10 malam tadi oleh sepasukan anggota Bahagian Siasatan Jenayah IPD Jempol.

“Dalam tangkapan itu polis berjaya merampas beberapa helai kertas dan sampul surat yang disimpan dalam kabinet dapur dipercayai mempunyai kaitan mengecam Masjid Jamek Bahau dan menghina Melayu,” katanya dalam satu kenyataan pada Sabtu.

Katanya, suspek adalah bekas pekerja kedai Lucky Kopitiam di Bahau yang diberhentikan kerja kerana mempunyai masalah disiplin dan sering memarahi pelanggan.

“Tindakan suspek dipercayai kerana tidak berpuas hati terhadap majikannya kerana dirinya telah diberhentikan kerja,” katanya.

Hoo berkata, siasatan awal mendapati tangkapan itu ada kaitan dengan dua laporan polis yang dibuat pada 21 April dan dua pucuk surat juga pada 21 April dan 23 April lalu yang dihantar melalui pejabat pos kepada Masjid Jamek Bahau dan tular di media sosial.

Beliau berkata, ketika ditangkap pihak polis juga menemui bukti fizikal berkaitan salinan beberapa surat berkenaan di dalam rumahnya.

Suspek akan direman untuk tindakan lanjut dan kes diklasifikasikan mengikut Seksyen 505(b) Kanun Keseksaan; Seksyen 233 Akta Komunikasi dan Multimedia 1998; dan Seksyen 298A Kanun Keseksaan.


Azalina diminta dedah siasatan pegawai menteri, jangan diam

Kerajaan digesa mendedahkan laporan siasatan rasuah Suruhanjaya Pencegahan Rasuah Malaysia (SPRM) terhadap beberapa pegawai Menteri Sumber Manusia V Sivakumar kepada umum.

Ketua Penerangan Sayap Bersekutu Bersatu S Subramaniam berkata tindakan Sivakumar memecat pegawai-pegawainya itu menunjukkan wujudnya unsur salahlaku dalam kes kelulusan penggajian pekerja asing.

“Minggu lepas, menteri sendiri mengesahkan telah memecat sekurang-kurangnya dua pegawai yang didakwa terlibat dalam siasatan rasuah ini.

“Ini bermakna, keputusan menteri memecat pegawainya membuktikan ada unsur salahlaku dan rasuah dalam kes ini.

“Jadi, kita meminta Azalina (Datuk Seri Azalina Othman Said, Menteri di Jabatan Perdana Menteri) mendedahkan laporan siasatan SPRM kepada umum di sidang Parlimen akan datang,” katanya, lapor Malaysiakini.

Menurut Subramaniam, gesaan itu bukan perkara baharu susulan Azlina pernah mengeluarkan laporan kesimpulan siasatan SPRM terhadap Hakim Mohd Nazlan Mohd Ghazali di Parlimen, sebelum ini.

“Sekiranya siasatan seorang hakim mahkamah rayuan boleh didedahkan kepada umum, apa salahnya dedahkan laporan siasatan pegawai-pegawai menteri?,” soalnya.

Untuk rekod, pada 9 Mei, Sivakumar mengesahkan lima pegawainya telah dipecat berhubung skandal rasuah dan salah guna kuasa baru-baru ini yang turut menyaksikan dua daripada mereka ditahan.

Katanya, tindakan berkenaan dilakukan bagi memastikan kementerian dapat terus berfungsi dengan baik.

SPRM pada April lalu menyerbu pejabat kementerian itu di Putrajaya dan menahan seorang pegawai kanan Sivakumar.

SPRM turut menahan setiausaha sulit Sivakumar berhubung siasatan rasuah itu. Dia ditahan reman selama empat hari bagi membantu siasatan.

Selain itu, seorang ahli perniagaan dari Ipoh turut ditahan dalam siasatan yang dikatakan melibatkan rasuah bernilai RM97 juta.


Senjata diguna penyerang Abe diuji sebelum ditembak

Pembunuh Shinzo Abe menguji senjatanya sebelum dia menembak mati bekas perdana menteri Jepun itu, lapor Agensi Anadolu, memetik media tempatan.

Penyerang dikenali sebagai Tetsuya Yamagami, 41, berkata dia telah menguji senjata api buatan sendiri di sebuah fasiliti sebagai persediaan sebelum serangan itu, menurut media tempatan NHK pada Ahad.

Seorang detektif yang menyiasat kejadian itu berkata, Yamagami pada mulanya bercadang untuk menyerang ketua kumpulan keagamaan tertentu tetapi akhirnya menukar fikiran dan mensasarkan Abe.

Abe ditembak pada Jumaat ketika sedang berkempen untuk pilihan raya di bandar Nara dan meninggal dunia tidak lama kemudian akibat kecederaan yang dialaminya.


Ketua Pemuda UMNO kalah PRU anggap bantuan RM300 ribu tak cukup

Usaha kerajaan dengan tidak meminggirkan blok pembangkang dalam pemberian peruntukan RM300 ribu kepada setiap Ahli Parlimen seluruh negara dikecam pula Ketua Pemuda UMNO, Datuk Asyraf Wajdi Dusuki sebagai tidak mencukupi.

Bekas calon Barisan Nasional yang kalah semasa Pilihan Raya Umum Ke-14 (PRU14) lalu itu berkata kerajaan Perikatan Nasional (PN) tidak perlu bangga dengan peruntukan yang diberikan itu seolah-olah ia mencukupi walhal jumlah bantuan tersebut tidak mampu menampung jumlah penduduk yang lebih ramai di kawasan Parlimen.

“Macam mana RM300,000 ini mampu menampung satu Parlimen yang rata-rata mempunyai penduduk lebih daripada 100,000 orang?” soalnya.

“Mendabik dada dengan RM300,000 yang hakikatnya tidak akan mampu memenuhi keperluan semua pihak, hanyalah menggambarkan keangkuhan dan kesombongan!” katanya dalam satu kenyataan hari ini.

Untuk rekod, Asraf tewas dalam PRU14 lalu kepada calon PAS, Datuk Dr Nik Muhammad Zawawi Salleh dan tidak pernah memenangi sebarang kerusi dalam PRU dan hanya menang pun jawatan Ketua Pemuda UMNO sahaja.

Berbeza dengan kenyataan blok pembangkang, Pakatan Harapan yang memuji langkah diambil kerajaan dalam menambah jumlah peruntukan tersebut, nampaknya Asraf Wajdi dilihat lebih bersuara lantang daripada pembangkang.

Selain itu, tidak pasti kawasan Parlimen yang sedang dibantu oleh Asraf Wajdi ketika ini, selain sibuk mengeluarkan kenyataan dalam media sosial setiap hari.

Ia bukan kali pertama Asraf Wajdi mengeluarkan desakan terhadap kerajaan, malah bekas calon kerusi Parlimen Pasir Puteh itu juga sebelum ini menggesa supaya sidang Parlimen dibuka dengan segera selepas titah Yang di-Pertuan Agong lalu.

Bagi memberikan semangat kepada Asraf, Ahli Dewan Undangan Negeri (ADUN) Dengkil Adhif Syan Abdullah yang bersimpati menawarkan untuk menyediakan kerusi kepada Asraf bagi membolehkannya duduk di tepi Dewan Rakyat bagi mengikuti perbahasan nanti.

Adhif berkata semangat Asraf perlu diberikan pujian walaupun tewas dalam PRU lalu dan tindakannya yang hampir setiap hari menggesa agar sidang Parlimen dibuka perlu dipuji.

“Saya puji semangat Asraf dan bersimpati apabila tidak ada Ahli Parlimen UMNO lain yang sudi menawarkan kerusi kepadanya untuk duduk mendengar perbahasan sidang Dewan Rakyat.

“Saya sebagai seorang anak muda juga memahami perasaan Asraf ini, sudah lah kalah pilihan raya jadi tidak ada tempat untuk beliau bercakap… Jadi, saya berharap dengan inisiatif saya ini, Asraf jangan lah luntur semangat untuk masuk bertanding selepas ini,” katanya.


Skandal wanita, Rauf kata Exco Melaka tak perlu bercuti

Tiada keperluan untuk seorang Ahli Majlis Mesyuarat Kerajaan Negeri (Exco) yang dikaitkan dengan skandal bersama seorang wanita mengambil cuti daripada menjalankan tugasnya.

Ketua Menteri Melaka, Datuk Seri Ab. Rauf Yusoh berkata dakwaan terhadap Exco Melaka itu tidak sahih dan tidak perlu untuk beliau bercuti daripada tugasnya.

“Tak perlu pun bercuti, (dakwaan) tak sahih,” katanya dipetik laporan BH.

Semalam, Rauf dilapor menyifatkan tuduhan terhadap seorang Exco kanan mempunyai skandal sebagai fitnah zaman moden yang tersebar di media sosial dengan cepat.

Katanya, ia adalah permainan musuh politik yang dilihat tidak senang dengan kestabilan politik dan pentadbiran kerajaan negeri ketika ini.

Rauf dilaporkan mengetahui asal usul kontroversi itu selepas meneliti perkara yang ditularkan, namun menyerahkan kepada Exco berkenaan sama ada mahu membuat laporan polis atau tindakan lain yang difikirkan wajar.

Isu berhubung skandal tersebut tular dalam media sosial apabila beberapa tangkap layar perbualan dan rakaman video dikongsi oleh beberapa aktivis politik.


Tarantula kebanggaan kita

Malaysia kini memiliki kereta perisai pertama hasil sentuhan anak tempatan – kereta perisai mobiliti tinggi pacuan empat roda HMAV 4×4 Tarantula – menerusi Mildef International Technologies Sdn Bhd.

Menteri Kanan Pertahanan, Datuk Seri Ismail Sabri Yaakob berkata, kereta berperisai itu siap tiga bulan lalu hasil usaha lapan jurutera dan lebih 100 tenaga kerja Kementerian Pertahanan (Mindef) dengan kos keseluruhan mencecah RM16 juta dalam tempoh empat tahun.

“Ini merupakan keluaran Malaysia. Saya telah sebutkan (sebelum ini) Mindef akan beri fokus supaya pakar dalam negara iaitu anak Malaysia mampu mengeluarkan senjata sendiri supaya kita tidak lagi bergantung kepada negara luar di dalam perkara berkaitan peralatan ketenteraan ini,” katanya.

Beliau berkata demikian pada sidang media di Kem Sungai Besi, hari ini, selepas menamakan kereta perisai itu sebagai ‘Tarantula’.

“Anak Malaysia hari ini berjaya membuktikannya. Sebelum ini, kita berjaya menghasilkan peluru dan komponen pesawat serta saya berikan jaminan sebagai galakan kepada industri pertahanan negara melibatkan anak tempatan ini, Mindef akan menjadikan pengeluaran Malaysia itu sebagai satu kelebihan di dalam perolehan kementerian,” katanya.

Ruang dalam kereta perisai Tarantula buatan Malaysia.

Ismail Sabri berkata, Tarantula telah melalui pelbagai penilaian antaranya penggunaan bahan api, ujian muatan dan ujian mendaki yang dilaksanakan mengikut piawaian yang ditetapkan oleh tentera darat setanding dengan pelaksanaan di peringkat antarabangsa.

Nama Tarantula ini diambil daripada Tarantula iaitu spesies labah-labah bertaring, bersaiz besar dan berbulu, serta mempunyai keupayaan mengubah warna dan tingkah laku mengikut persekitaran serta mampu membunuh haiwan lain yang lebih besar daripadanya.

Antara ciri-ciri menarik ‘Tarantula’ ialah:


Isu Noraini bawa MP DAP dalam program bersama, Zahid dakwa difitnah beri arahan

Presiden UMNO, Datuk Seri Ahmad Zahid Hamidi mendakwa difitnah berhubung arahan kepada pimpinan UMNO supaya menjemput wakil DAP bersama dalam program parti itu, ia selepas langkah Menteri Pengajian Tinggi, Datuk Noraini Ahmad membawa bersama pemimpin DAP dalam satu lawatannya baru-baru ini.

Terdahulu, Agenda Daily melaporkan satu tangkap layar WhatsApp yang tular mendakwa wujud perbualan antara pemimpin UMNO menerima arahan daripada Zahid yang mengarahkan supaya pemimpin DAP dijemput bersama dalam program UMNO.

Pada 13 Mei baru-baru ini, Noraini memuat naik gambar dalam akaun Facebooknya bersama Ahli Parlimen DAP, Ong Kian Ming melawat seorang pelajar Universiti Kebangsaan Malaysia (UKM).

Penafian Presiden UMNO, Datuk Seri Ahmad Zahid Hamidi.

“Baru dua hari kita meninggalkan bulan Ramadan namun syaitan membawa fitnah sudah bekerja keras memfitnah UMNO.

“Tidak ada group whatsApp seperti dalam tangkap layar dan berita laporan Agenda Daily juga adalah fitnah jahat terhadap UMNO,” katanya dalam satu kenyataan.

Dalam perbualan Whatsapp itu, seorang ahli dalam kumpulan Whatsapp itu memuji Noraini selepas program bersama wakil DAP tersebut, sementara seorang lagi memberitahu Presiden (Zahid) mengarahkan supaya program UMNO menjemput wakil DAP bersama.

Terdahulu Agenda Daily melaporkan Zahid membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) semasa Pilihan Raya Umum Ke-15 (PRU15) nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

Tegas Zahid, jajaran baharu itu tidak melibatkan PN yang ada sekarang bagaimanapun beliau tidak mendedahkan parti yang akan bersama dalam gabungan baharu itu.

Namun, sebelum ini beberapa pemimpin parti mendakwa Zahid sedang berusaha untuk membawa UMNO duduk serumah bersama PKR dan DAP.

Khabar angin juga semakin kuat kedengaran Zahid adalah perancang utama untuk menjayakan kerjasama antara UMNO dengan blok pembangkang, Pakatan Harapan (PH) bagi menghadapi PRU15 nanti.

Malah, klip audio tular Presiden PKR Datuk Seri Anwar Ibrahim bersama Zahid juga membuktikan wujud pakatan sulit antara kedua-dua individu untuk memastikan gerakan rahsia tersebut berjaya.


Dulu Anwar kata tuduhan bermotif politik, bila kena Muhyiddin lain pula

Setiausaha Perhubungan PAS Selangor, Roslan Shahir Datuk Mohd Shahir menempelak Datuk Seri Anwar Ibrahim yang menafikan dakwaan kononnya siasatan ke atas Pengerusi Perikatan Nasional (PN), Tan Sri Muhyiddin Yassin, bermotifkan politik.

Beliau memetik semula kenyataan Perdana Menteri ketika ditangkap kerana salah guna kuasa, rasuah dan salah laku seks pada 20 September 1998, di mana Anwar dikatakan mendakwa tuduhan yang dikenakan terhadapnya bersifat politik.

Pada 21 Disember 2022 pula, Anwar dalam pernyataan tuntutan terhadap Menteri Besar Kedah, Datuk Seri Muhammad Sanusi Md Nor, sekali lagi mendakwa semua pertuduhan jenayah yang dihadapinya sebelum ini adalah sebahagian daripada konspirasi politik yang dirancang.

Tetapi, Roslan Shahir berkata apabila Muhyiddin yang juga bekas Perdana Menteri dan Presiden Bersatu dituduh di mahkamah, Anwar berkata tindakan itu bukan bersifat politik.

“20/9/98 DS Anwar ditangkap kerana salah guna kuasa, rasuah dan salahlaku seks. Kata Anwar tuduhan politik.

“Pagi ni TS Muhyiddin dituduh rasuah. Ohh.. tidak politik kata Anwar,” kata Roslan dalam satu kenyataan.

Dalam tuntutan terhadap Muhammad Sanusi, Anwar dilaporkan Bernama sebagai berkata: Bagi merosakkan reputasi serta imej, saya telah didakwa dengan beberapa kesalahan jenayah rekaan, telah dibicarakan dan didapati bersalah atas semua kesalahan yang didakwa serta dijatuhkan hukuman penjara sebanyak dua kali.

“Sebelum dipecat, saya dengan bersunguh-sungguh dan tanpa henti mengekalkan pendirian tidak bersalah dan menegaskan bahawa semua pertuduhan jenayah terhadap saya adalah sebahagian daripada konspirasi politik yang dirancang.”

Mengenai pendakwaan terhadap Muhyiddin hari ini (Jumaat, 10 Mac 2023), Roslan Shahir melihat tindakan itu bertujuan mengekang suara pembangkang dan menjejaskan reputasi PN sebelum Pilihan Raya Negeri (PRN) yang akan berlangsung tidak lama lagi.

Sambil menyatakan solidariti PAS Selangor terhadap Ahli Parlimen Pagoh, beliau berpendapat pendakwaan itu dilakukan secara tergesa-gesa sesuai naratif ‘hoi ya hoi’ – irama lagu berkaitan penyamun yang dikumandangkan ketika Pilihan Raya Umum Ke-15 bagi menyindir Barisan Nasional serta UMNO.

“Pendakwaan ini dilihat dilakukan secara tergesa-gesa selari dengan naratif “hoi ya hoi di sebelah sana” yang sentiasa dimainkan oleh Perdana Menteri (Datuk Seri Anwar Ibrahim) ketika pembentangan dan perbahasan Belanjawan 2023,” katanya.

Menurut Roslan, PAS Selangor mendukung prinsip kedaulatan undang-undang dan yakin bahawa pihak berwajib berhak menyiasat mengikut peraturan, namun kuasa tersebut mesti dilaksanakan dengan suci hati dan hanya dalam kes tulen, bukannya berpilih-pilih atas agenda dan kepentingan politik.

“PAS dan rakan-rakannya di Selangor komited mendukung budaya politik matang dan sejahtera, dan akan terus membela golongan yang dizalimi tanpa mengira ras dan agama,” katanya.


UMNO Bahagian cadang Ku Nan kekal sebagai calon di Putrajaya: Laporan

Datuk Seri Tengku Adnan Tengku Mansor dicadangkan UMNO Putrajaya untuk kekal bertanding di kerusi Parlimen Putrajaya pada pilihan raya umum ke-15 (PRU-15) nanti.

Tengku Adnan atau dikenali sebagai Ku Nan yang juga bekas Menteri Wilayah Persekutuan mendapat sokongan UMNO Bahagian untuk terus diletak sebagai calon Barisan Nasional (BN) bagi mempertahankan kemenangan yang diperoleh semasa PRU-14 lalu, menurut laporan Utusan Malaysia.

Sokongan itu disahkan etua Penerangan UMNO Putrajaya, Datuk Mohd. Hisamudin Yahaya berkata, pihaknya yakin kewibawaan bekas Setiausaha Agung UMNO itu untuk mempertahankan kerusi yang dimenangi beliau sejak empat penggal lalu.

Pada PRU-14 lalu, Tengku Adnan berjaya mengekalkan kerusi Parlimen Putrajaya selepas menang dengan majoriti 3,372 undi menewaskan calon PAS, Zainal Abidin Kidam dan calon PKR, Datuk Dr. Samsu Adabi Mamat.

Dalam pada itu, spekulasi juga kedengaran berkemungkinan Menteri Kanan Pendidikan yang juga Naib Presiden Parti Bersatu, Datuk Dr. Radzi Jidin dijangka bertanding di Parlimen Putrajaya selepas kerap dilihat menyertai aktiviti di kawasan itu.

Atas kapasiti sebagai Menteri Kanan Pendidikan, Radzi menyertai dan melawat kebanyakan sekolah di kawasan Putrajaya selain turut menyertai aktiviti kemasyarakatan dan program-program surau di pusat pentadbiran Kerajaan Persekutuan itu.

Mengulas sekiranya betul Radzi akan bertanding di Putrajaya, Mohd. Hisamudin berkata, situasi berkenaan tidak akan mendatangkan masalah kerana Tengku Adnan bukannya baharu sehari dua ‘bekerja’ untuk masyarakat di Putrajaya.

Dalam pada itu katanya, berdasarkan senario politik semasa, dijangka berlaku pertandingan sehingga lima penjuru pada PRU-15 nanti di Parlimen Putrajaya dengan Pejuang, PKR dan Muda juga menunjukkan minat.


Kos anggaran belanja PRN enam negeri RM420 juta

Suruhanjaya Pilihan Raya (SPR) menganggarkan pelaksanaan Pilihan Raya Negeri (PRN) serentak di enam negeri iaitu Kedah, Kelantan, Terengganu, Pulau Pinang, Selangor dan Negeri Sembilan akan melibatkan perbelanjaan RM420 juta.

Pengerusi Suruhanjaya Pilihan Raya (SPR) Tan Sri Abdul Ghani Salleh berkata 153,760 petugas akan dilantik bagi membantu melancarkan pengendalian proses PRN berkenaan, dan 173 pusat penamaan calon serta 186 pusat penjumlahan rasmi undi akan dibuka, lapor Bernama.

Beliau berkata 3,190 pusat mengundi biasa yang mengandungi 17,048 tempat mengundi atau saluran, dan 260 pusat mengundi awal mengandungi 377 tempat mengundi atau saluran awal akan digunakan pada PRN nanti.

“Keseluruhan jumlah pusat mengundi adalah 3,450 dengan 17,425 tempat mengundi atau saluran,” katanya dalam sidang media di sini hari ini selepas mempengerusikan mesyuarat khas di Menara SPR di sini bagi membincangkan tarikh-tarikh penting bagi PRN.

Terdahulu beliau mengumumkan keputusan SPR yang menetapkan hari pengundian bagi pelaksanaan PRN di enam negeri berkenaan adalah pada 12 Ogos, dengan hari penamaan calon pada 29 Julai.

Sementara itu Abdul Ghani berkata kira-kira 9.77 juta pemilih layak mengundi pada PRN berkenaan dengan kira-kira 9.67 juta adalah pengundi biasa.

Katanya Selangor mempunyai jumlah pengundi biasa paling ramai dengan 3.7 juta orang diikuti Kedah dengan 1.57 juta dan Kelantan 1.4 juta, manakala pengundi lain melibatkan 49,660 tentera dan pasangan; 47,728 adalah polis serta pasangan Polis Pasukan Gerakan Am (PGA) dan 1,727 pengundi tidak hadir luar negara.

Merujuk kepada statistik umur pula, Abdul Ghani berkata 661,905 orang merupakan kategori pengundi berumur 18-20 tahun, manakala 28,991 orang merupakan pengundi berumur 90 tahun dan ke atas.

Beliau berkata pengundi boleh membuat semakan pengundian untuk mengetahui maklumat pusat mengundi, saluran mengundi dan nombor bilangan masing-masing bermula 17 Julai ini.

Semakan boleh dibuat melalui portal semakan di pautan http://mysprsemak.spr.gov.my atau hotline SPR di talian 03-88927018/7218/7124 atau melalui aplikasi MySPR Semak.


Parti Amanah dipaksa serah kerusi kepada UMNO di Selangor?

UMNO dijangka menjadi pemenang dalam rundingan pembahagian kerusi bagi Pilihan Raya Negeri (PRN) Selangor nanti.

Walaupun hanya memenangi empat kerusi Dewan Undangan Negeri (DUN) sebelum ini, namun selepas kemasukan UMNO bersama Pakatan Harapan (PH) menyebabkan senario politik semasa juga berubah.

Sebuah portal, MalaysiaNow melaporkan Parti Amanah akan menjadi korban dalam pembahagian kerusi di Selangor apabila UMNO dikatakan menuntut kerusi yang banyak terutamanya yang ditandingi mereka sebelum ini.

Dalam laporan tersebut, UMNO dikatakan menuntut kerusi komposisi majoriti Melayu di Selangor yang sebelum ini ditandingi Parti Amanah.

Alasan diberikan adalah Parti Amanah tidak mempunyai sokonga kukuh dikalangan pengundi Melayu berbanding UMNO, malah parti itu dianggap sebagai boneka kepada DAP sebelum ini.

“Sekurang-kurangnya dua individu yang rapat dengan kepimpinan Amanah berkata langkah itu mengesahkan kebimbangan terhadap cubaan untuk menggantikan parti itu – dilihat sebagai komponen “Melayu” dan “Islam” PH – dengan UMNO, musuh yang menjadi sekutu selepas memberi sokongannya dalam pelantikan Pengerusi PH Anwar Ibrahim sebagai perdana menteri tahun lalu,” menurut laporan portal tersebut.

Berkemungkinan situasi sama juga akan berlaku dalam PRN di negeri lain seperti Kedah, Negeri Sembilan, Kelantan dan Terengganu.

“Jadi kepimpinan PH mesti memutuskan antara dua: rakan setianya Amanah atau rakan barunya Umno.

“Dengan Amanah masih gagal meraih sokongan daripada orang Melayu yang berfikiran pembangkang, terdapat petanda ia akan diketepikan untuk memberi laluan kepada UMNO,” kata seorang bekas Ahli Dewan Undangan Negeri (ADUN) Selangor yang dipetik dalam laporan portal itu.

Pada Pilihan Raya Umum (PRU-14) lalu, kecuali Hulu Kelang, Parti Amanah banyak menang di kawasan pilihan raya di mana pengundi Cina membentuk lebih daripada 20%, jumlah yang cukup untuk mempengaruhi keputusan yang memihak kepada PH.

Tetapi di Hulu Bernam, di mana orang Melayu yang membentuk 70% pengundi, Parti Amanah tewas kepada UMNO.

Barisan Nasional (BN) masih berjaya merebut empat kerusi di Selangor pada 2018, tahun gabungan itu ditumbangkan daripada kuasa Persekutuan.

Kemenangan BN berkemungkinan disebabkan perpecahan undi pembangkang antara PH dan PAS.

PAS kemudiannya enggan bergabung dengan PH, termasuk Bersatu yang muncul sebagai alternatif kepada penyokong UMNO yang tidak berpuas hati dengan bekas Perdana Menteri Datuk Seri Najib Razak yang terpalit skandal 1Malaysia Development Berhad (1MDB).

Bagaimanapun, setakat ini rundingan kerusi antara PH dengan UMNO-BN masih berjalan dan belum mencapai kata putus berhubung jumlah kerusi yang akan dibahagikan sesama parti dalam kerajaan campuran.


MIC mungkin boikot BN, marah kepada Zahid isu calon, kerusi

Pertikaian melibatkan kerusi Parlimen mengancam peluang Barisan Nasional (BN) menjelang Pilihan Raya Umum Ke-15 (PRU-15), pada 19 November ini, dengan parti komponennya MIC mungkin memboikot pilihan raya itu.

Memetik Malaysia Insight, Presiden MIC Tan Sri SA Vigneswaran memberitahu bahawa kepimpinan MIC telah memanggil mesyuarat tergempar Jawatankuasa Pusat (CWC) pagi esok, untuk membincangkan kemungkinan tidak bertanding dalam pilihan raya akan datang.

Beberapa sumber parti turut mengesahkan bahawa mereka akan menghadiri mesyuarat itu pada jam 10 pagi di ibu pejabat MIC di Kuala Lumpur, tetapi tidak pasti apa yang berlaku.

Khabar angin mengatakan bahawa MIC enggan menerima sebarang kerusi kerana berlaku beberapa perubahan tempat calon mereka. Ini termasuk kerusi tradisi mereka di Parlimen Sungai Buloh mingkin ditandingi Khairy Jamaluddin daripada UMNO.

Untuk memperkuatkan lagi spekulasi itu, Agenda Daily mendapati Vigneswaran serta pemimpin kanan MIC juga tidak hadir pada majlis pengumuman calon BN di Pusat Dagangan Dunia (WTC), malam ini.

“MIC mengugut supaya UMNO memberi mereka lebih kerusi sebelum hari penamaan calon Sabtu ini.

“Pemimpin MIC telah memanggil satu mesyuarat tergempar CWC pagi esok,” kata sumber.

MIC menjangkakan untuk bertanding di 10 kerusi Parlimen dan tiga Dewan Undangan Negeri (DUN), walaupun nampaknya UMNO kini memutuskan untuk menawarkan hanya lima kerusi Parlimen, menurut sumber.

Perbalahan dalam BN nampaknya semakin memuncak berikutan laporan bahawa Presiden UMNO Datuk Seri Ahmad Zahid Hamidi mengingkari ikrarnya untuk terus menjadikan Datuk Seri Ismail Sabri Yaakob sebagai Perdana Menteri sekiranya BN memenangi pilihan raya ini.

Calon yang dikaitkan dengan Ismail Sabri juga dikatakan digugurkan daripada barisan parti.


DAP Sarawak bidas Anwar jangan cuba memandai dalam isu agihan kerusi

DAP Sarawak membidas Presiden PKR Datuk Seri Anwar Ibrahim supaya tidak memandai dan membuat keputusan mengikut sesuka hatinya dalam isu agihan kerusi Pakatan Harapan (PH) yang didakwa mereka kononnya sebagai tidak sah.

Pengerusi DAP Sarawak, Chong Cheng Jien membidas Anwar dan juga PKR Sarawak supaya memberi fokus penuh kepada 47 kerusi yang akan mereka tandingi di bawah persetujuan bersama dan berusaha memenangi sebanyak mungkin kerusi.

“Jangan bazirkan masa dan tenaga yang berharga untuk merebut kerusi hingga terlupa matlamat untuk menang dalam perang menentang GPS (Gabungan Parti Sarawak),” katanya dalam kenyataan hari ini.

Anwar sebelum ini berkata PH akan meneruskan rundingan pembahagian kerusi, termasuk peruntukan untuk Parti Sarawak Bersatu (PSB) yang menimbulkan rasa tidak puas hati DAP Sarawak.

Cheng Jien bertegas rundingan kerusi sebelum ini yang dipelopori bekas Pengerusi PKR Sarawak, Larry Sng adalah sah walaupun Anwar mendakwa ia tidak mendapat persetujuan akar umbi.

Pada 2 Jan lalu, PH Sarawak bersetuju agar PKR bertanding di 47 kerusi Dewan Undangan Negeri (DUN), manakala DAP 26 dan Amanah di sembilan kerusi yang lain.

Perjanjian itu ditandatangani oleh Sng, Cheng Jien dan Pengerusi Amanah Sarawak Abang Abdul Halil Abang Naili.

Sebulan kemudian, Sng melompat meninggalkan PKR untuk menjadi Ahli Parlimen bebas yang mesra Perikatan Nasional (PN).

Jelas Cheng Jien, persetujuan di antara tiga parti terbabit didahului dengan banyak pusingan rundingan dan bukan sekadar melibatkan Sng, malah turut kerap dihadiri beberapa ahli jawatankuasa negeri dari PKR, seperti Joshua Jabeng dan Abang Zulkifli Abang Engkeh yang kini adalah pemangkuimemangku jawatan pengerusi PKR Sarawak.

“Pada hari tersebut, Sng menandatangani (persetujuan) bagi pihak jawatankuasa PKR negeri, yang ramai juga hadir. Itu merupakan keputusan jawatankuasa negeri secara keseluruhan, bukan keputusan Sng seorang.

“Hanya kerana Sng kemudian meninggalkan PKR, ia tidak bermaksud semua keputusan terdahulu terbatal dan harus dikaji semula.

“Bukan begitu caranya (dalam) perjanjian. Ia perjanjian di antara parti dengan parti, perubahan seorang pemegang jawatan tidak memberi kesan kepada kesahihan perjanjian itu.

“Di pihak kami pun (DAP Sarawak) telah mengalah dalam beberapa kerusi bagi mencapai perjanjian pada 2 Jan itu,” katanya lagi.

DAP Sarawak sebelum ini mengumumkan calonnya bagi 18 kerusi yang bakal ditandingi mereka, termasuk di Kemena, Senadin, Pujut dan Piasau.

PKR Sarawak sebelum ini meminta untuk bertanding di empat kerusi tersebut, tetapi DAP “enggan terlibat dalam sebarang rundingan”.


Selepas kenal ‘hati budi’ UMNO baru PAS buat keputusan kekal dalam PN

Pertemuan Presiden PAS Tan Sri Abdul Hadi Awang dan Timbalan Presiden Datuk Seri Tuan Ibrahim Tuan Man dengan dua pemimpin tertinggi UMNO bertujuan ‘menyelami hati budi’ parti itu.

Akhirnya setelah mengetahui ‘hati budi’ UMNO dalam pertemuan dengan Datuk Seri Ahmad Zahid Hamidi dan Datuk Seri Mohamad Hassan itu, PAS mengambil pendirian lebih baik kekal di dalam Perikatan Nasional (PN).

Ketua Pemuda PAS Ahmad Fadhli Shaari berkata objektif parti itu kekal di dalam PN dan menolak UMNO adalah untuk menyelamatkan negara dan penyatuan ummah, selain tidak mahu Pakatan Harapan (PH) memerintah kerana mudaratnya lebih besar.

Pertemuan empat pemimpin kedua-dua parti pada 12 Oktober lalu, menurutnya hanya membincangkan syarat yang ditetapkan Presiden UMNO kepada PAS, dan bukan tujuh pemimpin seperti dalam gambar yang disebarkan sebelum ini.

Menulis di laman Facebooknya hari ini, Ahmad Fadhli berkongsi kronologi pertemuan antara PAS-UMNO yang menjadi polemik selepas didedahkan Ketua Pemuda UMNO Datuk Asyraf Wajdi Dusuki, baru-baru ini.

“Saya bersaksi bahawa, Presiden PAS dan Timbalan Presiden PAS bercakap benar, tidak berbohong, dan tidak pernah memungkiri janji,” katanya dalam hantaran di Facebook, hari ini (19 Oktober 2022).

Ahli Parlimen Pasir Mas itu yang juga Ketua Pemuda PN berkata gambar ketika di meja makan itu diambil ketika tetamu sampai dan duduk berbual kira-kira 10 minit sebelum tiga lagi pemimpin lain beredar.

“Saya terpanggil untuk menulis sedikit berhubung pertemuan PAS – UMNO baru-baru ini yang menjadi sedikit polemik. Sehingga ada yang mencari siapa pembohong dan siapa menipu.

“Selepas itu tiga orang yang lain pun beredar, tinggal lah empat pimpinan (iaitu) Presiden dan Timbalan Presiden PAS dan UMNO, berbincang sekitar satu jam. Kekanda saya Asyraf (Ketua Pemuda UMNO, Datuk Dr Asyraf Wajdi Dusuki) juga berada di luar sepanjang perbincangan,” katanya.

Mengakui beliau tidak terbabit dengan perbincangan berkenaan, Ahmad Fadhli bagaimanapun berkata semua butiran perbincangan sedemikian tetap dimaklumkan kepada ahli Jawatankuasa Harian PAS sejurus berakhir mana-mana perbincangan.

Beliau berkata, kehadiran Abdul Hadi dalam pertemuan itu “untuk menyelami hati budi UMNO” serta mendengar syarat-syarat yang dikemukakan Presiden UMNO manakala Tuan Ibrahim hadir sebagai saksi pertemuan, dan mencatat butiran perbincangan.

Katanya, beliau tidak perlu mendedahkan syarat dikemukakan namun Abdul Hadi diberikan tempoh singkat iaitu Jumaat 14 Oktober untuk memuktamadkan keputusan.

“Esoknya Khamis 13 Oktober, Mesyuarat PAS Pusat. Penuh bilik mesyuarat walaupun hari bekerja. Tidak timbul soal kerusi, tidak timbul soal Perdana Menteri.

“Yang dimusyawarahkan adalah soal hukum, apakah maslahahnya, apakah mudharatnya. Yang timbul adalah soal nasib, bukan nasib kerusi dan pimpinan (siapa kena dakwa (charge) esok, siapa kena dakwa (charge) lusa), tetapi nasib agama, bangsa, dan negara,” katanya.

Menurutnya keputusan muktamad mengenai kerjasama politik PAS dicapai selepas mesyuarat selama empat jam itu iaitu persetujuan untuk mengukuhkan PN bagi menghadapi Pilihan Raya Umum (PRU) dengan penyatuan ummah yang terbuka tetap diteruskan.

Beliau berkata, objektifnya adalah untuk menyelamatkan negara daripada terjarah bawah pentadbiran Pakatan Harapan (PH) yang disifatkan membawa mudarat yang lebih besar.

Justeru, beliau berharap supaya fakta yang dikemukakan itu dapat menjernihkan kekeruhan yang berlaku antara kedua-dua parti berkenaan.

Sebelum ini, Asyraf menyatakan dalam pertemuan minggu lalu, PAS memaklumkan jika bersama PN, Bersatu menjanjikan 47 kerusi boleh menang kepada parti itu.

Bagaimanapun, kenyataan itu disangkal Tuan Ibrahim yang menyifatkan Asyraf Wajdi merapu.